title: Moladh ón gComhairle an 5 Aibreán 2022 maidir le beartas eacnamaíoch an limistéir euro 2022/C 153/01

text:
               7.4.2022

               GA

               Iris Oifigiúil an Aontais Eorpaigh

               C 153/1

      MOLADH ÓN GCOMHAIRLE
      an 5 Aibreán 2022
      maidir le beartas eacnamaíoch an limistéir euro
      (2022/C 153/01)
      TÁ COMHAIRLE AN AONTAIS EORPAIGH:
      Ag féachaint don Chonradh ar Fheidhmiú an Aontais Eorpaigh, agus go háirithe Airteagal 136 i gcomhar le hAirteagal 121(2) de,
      Ag féachaint do Rialachán (CE) Uimh. 1466/97 ón gComhairle an 7 Iúil 1997 maidir leis an bhfaireachas ar riochtaí buiséadacha, agus an faireachas ar bheartais eacnamaíocha agus a gcomhordú (1), a neartú, agus go háirithe Airteagal 5(2) de,
      Ag féachaint do Rialachán (AE) Uimh. 1176/2011 ó Pharlaimint na hEorpa agus ón gComhairle an 16 Samhain 2011 maidir le míchothromaíochtaí maicreacnamaíocha a chosc agus a cheartú (2), agus go háirithe Airteagal 1 de,
      Ag féachaint don mholadh ón gCoimisiún Eorpach,
      Ag féachaint do na conclúidí ón gComhairle Eorpach,
      Ag féachaint don tuairim ón gCoiste Eacnamaíoch agus Airgeadais,
      Ag féachaint don tuairim ón gCoiste um Beartas Eacnamaíoch,
      De bharr an mhéid seo a leanas:

                  (1)

                  Tar éis cúlú an-domhain in 2020, tá geilleagar an limistéir euro ag téarnamh go láidir agus go tapa. Bhí fás olltáirgeachta intíre (OTI) sa dara ráithe de 2021 níos fearr ná mar a rabhthas ag súil leis agus, de réir réamhaisnéis eacnamaíoch Fhómhar 2021 ó sheirbhísí an Choimisiúin, meastar gur tháinig méadú 5,0 % ar OTI an limistéir euro in 2021. Bhain geilleagar an limistéir euro amach an leibhéal OTI a bhí ann roimh an ngéarchéim arís sa ráithe dheireanach de 2021. Faoin dara ráithe de 2021, bhí na leibhéil OTI a bhí acu roimh an ngéarchéim bainte amach arís ag seacht dtír sa limistéar euro cheana féin. Táthar ag tuar go dtiocfaidh méadú 4,3 % ar OTI bliantúil an limistéir euro in 2022, ach meastar nach mbeidh an téarnamh cothrom i measc na dtíortha ná na n-earnálacha. Is é an t-éileamh intíre an príomhthiománaí fáis OTI, agus é nasctha le srianta a bhaineann le paindéim COVID-19 a mhaolú tar éis leathadh amach céimneach an vacsaínithe, feabhsuithe de réir a chéile sna margaí saothair, coigilteas breise a fabhraíodh le linn na dtréimhsí dianghlasála a tharraingt anuas, agus fás láidir infheistíochta a bhaineann tairbhe as coinníollacha fabhracha maoiniúcháin, agus as an tacaíocht ó NextGenerationEU, an ionstraim théarnaimh a bunaíodh le Rialachán (AE) 2020/2094 ón gComhairle (3). Mar a moladh, tá bearta déanta ag Ballstáit an limistéir euro, ina n-aonar agus i dteannta a chéile sa Ghrúpa Euro, chun seasamh beartais a áirithiú lena dtacaítear leis an téarnamh as géarchéim COVID-19. Agus muid ag breathnú romhainn, tá cuid mhór éiginnteachta ann i gcónaí, agus rioscaí suntasacha i gceist, lena n-áirítear na rioscaí sin a bhaineann le forás na paindéime, laistigh den Aontas agus lasmuigh de araon, agus fágann an leibhéal sin gur gá dlúthfhaireachán a dhéanamh.

                  (2)

                  Le linn na bliana 2021, d’fhreastail fás láidir ar an éileamh intíre ar shrianta ó thaobh an tsoláthair de, ganntanas ionchuir agus suaitheadh lóistíochta san áireamh. Ina theannta sin, tá na ganntanais saothair agus scileanna ina n-ábhar imní atá ag dul i méid anois i roinnt earnálacha agus i roinnt Ballstát. Tar éis roinnt blianta de rátaí an-íseal a bheith ann, tá méadú tagtha ar an mboilsciú sa limistéar euro ó thús 2021, go háirithe mar gheall ar bhunéifeachtaí, ar mhéadú praghsanna fuinnimh agus ar scrogaill soláthair, rudaí a thugann le fios go bhfuil feiniméan neamhbhuan ann a bhaineann le próiseas an choigeartaithe tar éis na dianghlasála. Boilsciú 4,9 % a bhí i limistéar an euro i mí na Samhna 2021. De réir réamhaisnéis eacnamaíoch Fhómhar 2021 ó sheirbhísí an Choimisiúin , táthar ag tuar go laghdóidh sé go 2,2 % in 2022 agus go 1,4 % in 2023.

                  (3)

                  In 2021, dhírigh an straitéis téarnaimh don Eoraip ar NextGenerationEU, agus ar an ionstraim is mó dá cuid, - an tSaoráid Téarnaimh agus Athléimneachta (RRF), a bhunaíodh le Rialachán (AE) 2021/241 ó Pharlaimint na hEorpa agus ón gComhairle (4) a chur i bhfeidhm. Faoi lár mhí na Samhna 2021, bhí pleananna téarnaimh agus athléimneachta 22 Bhallstát glactha ag an gComhairle, 18 dtír sa limistéar euro san áireamh, tar éis don Choimisiún measúnú dearfach a dhéanamh orthu. Sna blianta a bheidh le teacht, beidh tionchar mór dearfach ag cur chun feidhme éifeachtach athchóirithe agus infheistíochtaí faoi RRF ar fheidhmiú gheilleagair Bhallstáit an limistéir euro. Ach an RRF a chur chun feidhme go héifeachtach, cothófar cóineasú eacnamaíoch agus sóisialta ar fud Bhallstáit an limistéir euro, i bhfianaise na heochrach a úsáidtear chun a hacmhainní a leithdháileadh. Tá an mhuinín treisithe ag RRF freisin, agus rannchuidítear leis tacú leis an bhfás agus leis an gcobhsaíocht mhacra-airgeadais, agus ar an gcaoi sin, déantar an meascán beartais a chomhardú agus gníomhaíochtaí an Bhainc Cheannais Eorpaigh (BCE) a chomhlánú. Sa bhreis ar thacaíocht a thabhairt don téarnamh, is é is aidhm do RRF geilleagair na mBallstát a athrú ó bhonn ó thaobh struchtúir de, go háirithe maidir leis an aistriú glas agus leis an aistriú digiteach a bhaint amach. Is é is aidhm do chur chun feidhme infheistíochtaí agus athchóirithe comhleanúnacha faoi RRF, mar aon le húsáid chistí an bheartais comhtháthaithe, athléimneacht an limistéir euro a mhéadú i gcoinne suaití a d’fhéadfadh tarlú amach anseo, aschur féideartha a mhéadú ar bhealach marthanach, tacú le fostaíocht agus aghaidh a thabhairt ar dhúshláin shóisialta. Ina theannta sin, má eisíonn an tAontas fiachas ainmnithe in euro chun RRF a mhaoiniú, cuirfear doimhneacht agus leachtacht le margaí caipitil na hEorpa, agus rannchuideofar le neartú an euro mar airgeadra idirnáisiúnta. Trí bhannaí glasa a eisiúint faoi NextGenerationEU, cabhrófar a thuilleadh le hinfheistíocht inbhuanaithe a chur chun cinn.

                  (4)

                  Le cur chun feidhme na n-athchóirithe agus na n-infheistíochtaí a áirítear sna pleananna téarnaimh agus athléimneachta, beifear in ann cistiú RRF a eisíoc agus cuideofar go héifeachtach le tosaíochtaí beartais an limistéir euro a bhaint amach, lena n-áirítear iad siúd a leagtar amach sa Mholadh ón gComhairle an 13 Iúil 2021 maidir le beartas eacnamaíoch an limistéir euro (5) Bainfidh cur chun feidhme den sórt sin, inter alia, le creataí institiúideacha náisiúnta a neartú, tacú le hinfheistíocht phoiblí ar ardchaighdeán, agus bearta beartais chun tacú leis an gcomhtháthú sóisialta, agus le haistriú glas agus aistriú digiteach atá cóir. Ba cheart, le cur chun feidhme den sórt sin, go gcuideofaí le téarnamh inbhuanaithe cuimsitheach a áirithiú, le hacmhainneacht fáis a chothú agus le hathléimneacht a fheabhsú. Tá an méid sin i gcomhréir leis an Teachtaireacht ón gCoimisiún an 24 Samhain 2021 dar teideal “Suirbhé Bliantúil Fáis Inbhuanaithe 2022” agus leis na ceithre ghné den inbhuanaitheacht iomaíoch, eadhon inbhuanaitheacht chomhshaoil, táirgiúlacht, cothroime, agus cobhsaíocht mhaicreacnamaíoch.

                  (5)

                  Rinneadh cobhsú maicreacnamaíoch éifeachtach a áirithiú le beartais eacnamaíocha tacúla iomchuí a threisíonn a chéile, agus cuimsíodh iontu an tionchar ar thorthaí an mhargaidh saothair, agus rioscaí díobhála fadtéarmaí á maolú agus tacaíocht á tabhairt do théarnamh tapa eacnamaíoch. Beidh meascán fónta de bheartais airgeadaíochta agus fhioscacha mar aon le hathchóirithe struchtúracha agus beartais airgeadais ríthábhachtach i gcónaí ar mhaithe le feidhmiú cuí an limistéir euro, agus róil faoi seach na mBallstát agus na n-institiúidí faoin gConradh á gcomhlíonadh go hiomlán.

                  (6)

                  Is é is aidhm do bhearta bheartas airgeadaíochta BCE feidhmiú rianúil na ndeighleog éagsúil sna margaí airgeadais a áirithiú, agus na bealaí tarchuir airgeadaíochta a choimeád slán, agus ar deireadh, an chobhsaíocht mheántéarmach praghsanna a chosaint. I mí Iúil 2021, d’fhoilsigh BCE a straitéis nua maidir lena bheartas airgeadaíochta lena nglactar sprioc boilscithe siméadrach 2 % sa mheántéarma. Dheimhnigh Comhairle Rialaithe BCE freisin go bhfuil sraith rátaí úis BCE mar phríomhionstraim aige i gcónaí maidir le beartas airgeadaíochta. I mí Dheireadh Fómhair 2021, sheol BCE céim imscrúdúcháin dhá bhliain maidir le heisiúnt féadartha euro digiteach. Bheadh gá le hidirghabháil ó reachtóirí de chuid an Aontais chun euro digiteach a chruthú, agus tá sé i gceist ag an gCoimisiún togra reachtach a dhéanamh ar bhonn Airteagal 133 den Chonradh. Ag brath ar dhearadh an airgeadra dhigitigh, d’fhéadfadh airgeadra digiteach bainc ceannais den sórt sin, inter alia, soláthar airgid phoiblí a thairiscint i bhfoirm dhigiteach, tacú leis an nuálaíocht in íocaíochtaí miondíola agus í a spreagadh go gníomhach. Thairis sin, d’fhéadfadh sé cur le ról idirnáisiúnta an euro agus neamhspleáchas straitéiseach oscailte an Aontais a neartú.

                  (7)

                  An 19 Deireadh Fómhair 2021, ghlac an Coimisiún teachtaireacht dar teideal The EU economy after COVID-19: implications for economic governance [Geilleagar AE : impleachtaí do rialachas eacnamaíoch] lena cuireadh tús arís leis an díospóireacht maidir leis an athbhreithniú ar rialachas eacnamaíoch chun teacht ar chomhaontú ginearálta maidir leis an gcaoi ar féidir feabhas a chur ar an gcreat rialachais eacnamaíoch, dul i ngleic le míchothromaíochtaí maicreacnamaíocha, agus aghaidh a thabhairt ar dhúshláin fhioscacha ar bhealach a bheidh oiriúnach d’aistriú agus lena gcothófar fás, agus na ceachtanna a foghlaimíodh ó ghéarchéim COVID-19 á gcur san áireamh.

                  (8)

                  Tuaradh go sroichfeadh an t-easnamh rialtais ghinearálta sa limistéar euro ina iomláine 7,1 % d’OTI in 2021 ach go dtitfeadh sé go 3,9 % in 2022. Measadh, de réir réamhaisnéis eacnamaíoch Fhómhar 2021 ó sheirbhísí an Choimisiúin, go leanfadh staid fhioscach an limistéir euro de bheith fabhrach in 2021, le leathnú os coinn 1,75 % d’OTI, agus in 2022, le leathnú gar do 1 % d’OTI. In 2022, cuirfidh an infheistíocht phoiblí, arna maoiniú go náisiúnta agus ag an Aontas araon, leis an staid fhabhrach sin. Ó mhí na Samhna 2021 ar aghaidh, leis na 18 bplean náisiúnta téarnaimh agus athléimneachta sa limistéar euro a d’fhormheas an Chomhairle an tráth sin, cuirfear tacaíocht airgeadais ar mórscála ar fáil do Bhallstáit an limistéir euro - suas le EUR 262 bhilliún i bhfoirm deontas agus EUR 139 mbilliún i bhfoirm iasachtaí don tréimhse go dtí 2026. Tá comhordú na mbeartas náisiúnta fioscach, agus lánurraim á tabhairt don Comhshocrú Cobhsaíochta agus Fáis, ríthábhachtach chun freagairt éifeachtach a thabhairt ar an suaitheadh eacnamaíoch arbh í paindéim COVID-19 ba chúis leis, chun téarnamh inbhuanaithe agus dhea-fheidhmiú an aontais eacnamaíoch agus airgeadaíochta (AEA) a áirithiú. Cé go mbeidh an clásal éalaithe ginearálta fós i bhfeidhm in 2022, meastar go ndéanfar é a dhíghníomhachtú ó 2023. Agus an téarnamh eacnamaíoch ar bun, tá foirm an bheartais fhioscaigh ag athrú ó bhearta éigeandála sealadacha go bearta spriocdhírithe tacaíochta téarnaimh. Léirigh an méadú i gcóimheasa fiachais rialtais ó 85,5 % d’OTI in 2019 go 100 % d’OTI in 2021 éifeachtaí comhcheangailte an chraptha ar aschur agus an fhreagairt bheartais ba ghá ar thurraing mhór COVID-19. Mar sin féin, ós rud é go raibh na cóimheasa fiachais ard cheana féin i roinnt Ballstát sa limistéar euro roimh an ngéarchéim sin, beidh laghdú fiachais atá leanúnach, céim ar chéim agus a chuireann leis an bhfás ina chuspóir beartais i gcuid mhór den limistéar euro.

                  (9)

                  Sa chomhthéacs sin, is cosúil go bhfuil ábharthacht ar leith ag baint le feabhas a chur ar chomhdhéanamh an airgeadais phoiblí, lena n-áirítear tríd an infheistíocht a chur chun cinn, feabhas a chur ar cháilíocht na mbeart buiséadach, agus inbhuanaitheacht fhioscach a áirithiú sa mheántéarma agus san fhadtéarma, lena n-áirítear i bhfianaise an athraithe aeráide agus na n-aistrithe glasa agus digiteacha. Le buiséadú glas, athbhreithnithe caiteachais, scéimeanna dea-fheidhmiúla bainistithe infheistíochta poiblí, agus creataí éifeachtacha soláthair phoiblí, is féidir feabhas a chur ar thrédhearcacht agus éifeachtacht an airgeadais phoiblí agus spás fioscach a chruthú d’infheistíochtaí poiblí breise. Is tábhachtaí ná riamh na hathchóirithe le haghaidh beartas ioncaim níos éifeachtúla agus níos cothroime i ndiaidh ghéarchéim COVID-19. Tá deis ann fós córais chánach an limistéir euro a oiriúnú níos fearr don fhás agus don chomhshaol, go háirithe trí aghaidh a thabhairt ar shaobhadh, agus tríd an ding chánach, atá fós ard i bhformhór na mBallstát sa limistéar euro, a laghdú . Trí bhearta lena dtugtar aghaidh ar phleanáil ionsaitheach cánach, ar sheachaint cánach agus ar imghabháil cánach is féidir córais chánach a dhéanamh níos éifeachtúla agus níos córa, agus ag an am céanna tacaíocht a thabhairt don téarnamh agus an t-ioncam a mhéadú. Mar gheall ar dhomhandú, ní mór an creat cánachais a chur in oiriúint do gheilleagar atá ag éirí níos digiteáilte. Táthar tagtha ar chomhaontú laistigh den Eagraíocht um Chomhar agus Forbairt Eacnamaíochta agus laistigh de Chreat Cuimsitheach G20 um Chreimeadh an Bhoinn agus Aistriú Brabúis maidir le cánachas domhanda a athchóiriú chun aghaidh a thabhairt ar na dúshláin chánach a eascraíonn as digiteáil an gheilleagair agus chun iomaíochas díobhálach cánach a theorannú.

                  (10)

                  Bhí éifeacht leis an bhfreagairt bheartais ghasta, bhrúidiúil ar an leibhéal náisiúnta agus ar leibhéal an Aontais, lena n-áirítear trí NextGenerationEU, maidir le tionchar na géarchéime ar theaghlaigh agus ar ghnólachtaí a mhaolú. A bhuí leis an ngníomhaíocht chomhordaithe sin, is lú na méaduithe ar na héagsúlachtaí ná mar a rabhthas ag súil leis ar dtús, agus rinneadh díobháil fhadtéarmach a mhaolú. Le tacaíocht bheartais, lena n-áirítear socruithe maidir le hobair ghearr-ama agus bearta eile chun poist a choinneáil, bhí gnólachtaí in ann leanúint dá n-obair le linn na géarchéime agus cuireadh teorainn leis an méadú ar an ráta dífhostaíochta agus ar an laghdú ar ioncam indiúscartha. Cé go bhfuil rátaí dócmhainneachta ag méadú, rinneadh na rátaí a shrianadh in 2021 in ainneoin na bearta tacaíochta a bheith á mbaint de réir a chéile. Tá feabhas le feiceáil de réir a chéile sna margaí saothair freisin, agus tá an ráta fostaíochta cothrom le 72,1 % sa dara ráithe de 2021, i gcomparáid leis an mbuaicphointe 72,9 % a bhí ann roimh COVID sa cheathrú ráithe de 2019. D’fhéadfadh sé go mbeadh tionchar dearfach ag glacadh gasta na teicneolaíochta digití le linn ghéarchéim COVID-19 ar an táirgiúlacht, má mhaireann sé. Mar sin féin, bhí impleachtaí suntasacha críochacha, earnálacha agus dáileacháin ag an ngéarchéim sin, agus beidh gá le hath-leithdháileadh a dhéanamh laistigh de thíortha agus earnálacha agus eatarthu araon, agus bainfidh costais mhóra aistrithe leis sin d’oibrithe agus do chuideachtaí.

                  (11)

                  Cé go bhfuil méadú na bhféimheachtaí teoranta go dtí seo, tá an-chuid gnólachtaí a bhfuil cláir chomhardaithe lagaithe acu de dheasca ghéarchéim COVID-19, rud a d’fhéadfadh srian a chur lena gcumas tionscadail infheistíochta a mhaoiniú sa ghearrthéarma agus a gcumas aisíocaíochta a chur i mbaol. Agus an téarnamh ar bun, ba cheart deireadh a chur de réir a chéile leis an tacaíocht agus í a dhéanamh níos spriocdhírithe. Dá mbainfí níos lú úsáide as ionstraimí fiachais, chuirfí teorainn le dliteanais theagmhasacha agus chuideofaí le cumas infheistíochta gnólachtaí a chaomhnú. Is é atá i gceist le bearta tacaíochta beartais a tharraingt siar go tráthúil ná gníomh cothromaíochta lena ndéantar tacaíocht a thabhairt d’infheistíocht agus d’fhostaíocht agus teipeanna gnólachta inmharthana a sheachaint, gan bac a chur ar imeacht ordúil na ngnólachtaí neamh-inmharthana sa mheántéarma. Sa chomhthéacs sin, tá sé ríthábhachtach rochtain ar mhaoiniú a fheabhsú do chuideachtaí, cláir chomhardaithe gnólachtaí a neartú agus feabhas a chur ar chumas agus éifeachtúlacht na gcreataí dócmhainneachta. Tá éagsúlachtaí suntasacha idir na córais náisiúnta dócmhainneachta ar fud an limistéir euro, agus beidh gá le gníomhaíochtaí feabhsaithe cumais chun córas éifeachtach riaracháin agus breithiúnach a éascú. Trí chreataí dócmhainneachta a fheabhsú, beidh cláir chomhardaithe níos fónta san earnáil baincéireachta agus beidh tionchar dearfach ar an soláthar creidmheasa. Tá Treoir (AE) 2019/1023 ó Pharlaimint na hEorpa agus ón gComhairle (6) maidir le hathstruchtúrú agus dócmhainneacht, lena bhféachtar le híoschaighdeáin a thabhairt isteach sna Ballstáit uile maidir le hathstruchtúrú coisctheach agus urscaoileadh fiachais d’fhiontraithe, le trasuí sa dhlí náisiúnta faoin 17 Iúil 2022. Ina theannta sin, tá comhtháthú mhargaí caipitil an Aontais ríthábhachtach chun foinsí malartacha cistiúcháin a chur ar fáil do chuideachtaí chun iasachtaí bainc a chomhlánú. Le dul chun cinn in aontas na margaí caipitil, is féidir feabhas a chur ar an rochtain ar mhaoiniú do ghnólachtaí sa limistéar euro, infheistíochtaí fadtéarmacha a shlógadh i dteicneolaíochtaí nua glasa agus sa bhonneagar, infheistíocht chothromais a chur chun cinn agus bacainní trasteorann ar infheistíocht a bhaint, lena n-áirítear trí ghnéithe áirithe den dlí substainteach maidir le himeachtaí dócmhainneachta a chomhchuibhiú.

                  (12)

                  Cé go bhfuil an fhostaíocht i mbun téarnamh tapa, meastar go mbeidh tionchar fadtéarmach ag géarchéim COVID-19 agus ag an iarracht láidir atá á déanamh chun an geilleagar a ghlasú agus dlús a chur leis an digiteáil ar roinnt earnálacha, ar roinnt chatagóirí sonracha oibrithe agus ar roinnt réigiúin. Bhí tionchar ar leith ar dhaoine óga, ar dhaoine ar bheagán oiliúna agus ar dhaoine a bhfuil cúlra imirceach acu. D’fhéadfadh sé tarlú nach mbeidh na poist nua atá á gcruthú ar aon dul leis na poist a cailleadh mar gheall ar an ngéarchéim chéanna. Tá dúshláin struchtúracha, ó thaobh lánpháiritiú i margadh an tsaothair de, fós roimh roinnt grúpaí, lena n-áirítear mná. D’fhéadfadh scrogaill sa slabhra soláthair agus méadú ar phraghsanna fuinnimh moill a chur ar an athléim fostaíochta in earnálacha áirithe. Dá bhrí sin, beidh bearta beartais lena n-éascófar aistrithe post agus lánpháiritiú i margadh an tsaothair ríthábhachtach chun tacú leis an gcoigeartú agus chun tionchar sóisialta a mhaolú, go háirithe i bhfianaise an aistrithe ghlais agus an aistrithe dhigitigh. Thíolaic an Coimisiún Moladh (AE) 2021/042 (7) maidir le tacaíocht ghníomhach éifeachtach don fhostaíocht tar éis ghéarchéim COVID-19, lena n-iarrtar ar Bhallstáit pacáistí comhleanúnacha beartais a chruthú ina gcomhcheanglófaí bearta atá dírithe ar an nganntanas scileanna a laghdú agus cabhrú le daoine dul i ngleic go rathúil leis an aistriú glas agus an aistriú digiteach. Bheadh trí chomhpháirt i bpacáistí den sórt sin: (i) dreasachtaí fruilithe agus aistrithe dea-cheaptha a bhfuil teorainn ama leo agus tacaíocht don fhiontraíocht; (ii) deiseanna uas-scilithe agus athscilithe atá nasctha le riachtanais an mhargaidh saothair; agus (iii) tacaíocht fheabhsaithe ó sheirbhísí fostaíochta. Idir an dá linn, ar mhaithe le comhtháthú an limistéir euro, tá an chosaint shóisialta ríthábhachtach i gcónaí i bhfianaise na ngéarchéimeanna sláinte agus eacnamaíocha agus d’fhonn aistrithe glasa agus digiteacha a áirithiú. Is é Colún Eorpach na gCeart Sóisialta an compás i gcónaí don fhostaíocht, do scileanna agus do ghníomhaíocht beartais shóisialta lena gcothaítear cóineasú eacnamaíoch agus sóisialta feabhsaithe agus dálaí oibre agus maireachtála níos fearr sna Ballstáit. I bPlean Gníomhaíochta Cholún Eorpach na gCeart Sóisialta, a glacadh i mí an Mhárta 2021, leagtar amach trí phríomhsprioc de chuid an Aontais maidir le (i) fostaíocht, (ii) foghlaim aosach agus (iii) laghdú bochtaineachta faoi 2030, lena rannchuideoidh gníomhaíochtaí beartais ábhartha. Ba dhíol sásaimh iad na spriocanna sin do cheannairí an Aontais ag Cruinniú Mullaigh Sóisialta Porto an 8 Bealtaine 2021 agus ag an gComhairle Eorpach an 24–25 Meitheamh 2021.

                  (13)

                  Tá pleananna uaillmhianacha athchóirithe agus infheistíochta ceaptha ag na Ballstáit, le tacaíocht airgeadais agus beartais ón tSaoráid Téarnaimh agus Athléimneachta, agus tá cur chun feidhme na bpleananna sin ríthábhachtach. Beidh sé ríthábhachtach cáilíocht na n-institiúidí a mhéadú, go háirithe tríd an gcumas riaracháin a neartú, lena áirithiú go ndéanfar na cistí gaolmhara a ionsú go tapa agus, ag an am céanna, dúbláil agus cur isteach ar ionstraimí eile de chuid an Aontais a sheachaint. Féadfaidh na Ballstáit feabhas a chur ar na creatdálaí le haghaidh infheistíocht phríobháideach trí fheabhas a chur ar an timpeallacht ghnó. Beidh ríthábhacht ag baint le hathléimneacht an tslabhra soláthair sa mhargadh aonair a chaomhnú agus a neartú, trí ghanntanais soláthair agus scrogaill a bhrath agus déileáil leo, mar aon leis na margaí oscailte, cóineasú caighdeán, chomh maith le héagsúlú níos mó, ciorclaíocht agus éifeachtúlacht acmhainní a chaomhnú agus a neartú, chun feidhmiú rianúil an mhargaidh aonair a áirithiú. Is ábhartha i gcónaí Moladh ón gComhairle an 13 Iúil 2021 maidir le beartas eacnamaíoch an limistéir euro, ina n-iarrtar go ndéanfaí an margadh aonair d’earraí agus do sheirbhísí a chomhtháthú a thuilleadh, lena n-áirítear an margadh aonair digiteach, trí dheireadh a chur le srianta nach gá, trí fhaireachas margaidh a fheabhsú agus trí chumas riaracháin leordhóthanach a ráthú.

                  (14)

                  Mar thoradh ar athchóirithe a rinneadh roimhe seo, tá sé léirithe ag an earnáil baincéireachta go bhfuil athléimneacht inti ar an iomlán nuair a bhíonn strus mór eacnamaíoch roimpi. Go dtí seo, mar gheall ar an tacaíocht fhorleathan beartais a tugadh i ndoimhne na géarchéime agus ar an téarnamh láidir a taifeadadh in 2021, is lú an imní atá ann faoi chláir chomhardaithe chorparáideacha atá níos laige. D’fhéadfadh sé áfach, go dtiocfadh meath éigin ar cháilíocht sócmhainní a bheith i ndán do bhainc sa limistéar euro. Tá sé tábhachtach faireachán tráthúil a dhéanamh ar rioscaí, rannpháirtíocht réamhghníomhach le féichiúnaithe agus bainistiú gníomhach a dhéanamh ar iasachtaí neamhthuillmheacha, mar aon le brabúsacht neartaithe agus creat rialála láidir, chun cobhsaíocht na hearnála baincéireachta agus a cumas an téarnamh eacnamaíoch a mhaoiniú a choinneáil.

                  (15)

                  Le linn ghéarchéim COVID-19, bhí éifeacht cobhsaíochta ar fud an domhain ag méid eacnamaíoch agus ag comhtháthú an limistéir euro, mar aon leis na gníomhaíochtaí a cuireadh i bhfeidhm chun dul i ngleic leis an ngéarchéim sin . I bhfianaise a idirnasctha atá na geilleagair, sna blianta amach romhainn, caithfidh Ballstáit an limistéir euro na hinfheistíochtaí agus na hathchóirithe a comhaontaíodh a chur i gcrích ionas go mbeidh siad níos láidre agus iad ag teacht slán as an ngéarchéim, agus caithfear AEA a dhoimhniú a thuilleadh ag an am céanna chun a athléimneacht i leith suaití amach anseo a mhéadú agus chun a chumas chun seasamh níos láidre a bheith aige ar an ardán idirnáisiúnta a mhéadú. Bíonn iarmhairtí díreacha ag forbairtí i ngeilleagair atá sárfhorbartha agus iontu siúd atá ag teacht chun cinn ar an limistéar euro ar shlite éagsúla, lena n-áirítear maidir le sláinte agus an beartas vacsaínithe, conairí beartas airgeadaíochta, sreabha airgeadais, slabhraí luacha domhanda agus trádáil. Is fianaise bhreise iad na srianta ar shlabhraí soláthair domhanda a tháinig chun cinn tar éis an téarnaimh don idirnascthacht eacnamaíoch dhomhanda atá ag dul i méid. Idir an dá linn, lean barrachas an chuntais reatha sa limistéar euro air ag dul i laghad de réir a chéile agus in 2020, shroich sé leibhéal atá gar do leibhéal arna mholadh ag bunphrionsabail. Meastar, áfach, go n-ardóidh sé ó 2,6 % go 3,4 % idir 2020 agus 2023. Trí ról idirnáisiúnta an euro ag neartú, ar ról é a d’fhan cobhsaí go ginearálta le blianta beaga anuas, lena n-áirítear trí euro digiteach a fhorbairt, d’fhéadfaí neamhspleáchas eacnamaíoch agus airgeadais an limistéir euro agus an Aontais a fheabhsú, agus cobhsaíocht airgeadais dhomhanda a fheabhsú.

                  (16)

                  Tá sé ríthábhachtach i gcónaí go ndéanfaí AEA a dhoimhniú. Is tionscadail a threisíonn a chéile iad an tAontas Baincéireachta agus Aontas na Margaí Caipitil chun fás a chur chun cinn, cobhsaíocht airgeadais a chosaint agus tacú le fíor-AEA. Dá líonfaí na bearnaí atá fós ann, mhéadófaí cobhsaíocht agus athléimneacht an limistéir euro, chabhrófaí le borradh a chur faoi gheilleagair an limistéir euro agus neartófaí ról idirnáisiúnta an euro. Tá sé ríthábhachtach i gcónaí go ndéanfaí an tAontas Baincéireachta a chur i gcrích, mar aon le daingniú tráthúil na gcomhaontuithe leasaitheacha a ghabhann leis an gConradh lena mbunaítear an Sásra Cobhsaíochta Eorpach (8) agus leis an gComhaontú maidir le Ranníocaí leis an gCiste Réitigh Aonair a Aistriú agus a Fhrithpháirtiú, arna dhéanamh sa Bhruiséil an 21 Bealtaine 2014, agus go ndéanfaí Aontas na Margaí Caipitil a chur i gcrích. Ach an méid sin a bheith déanta, tacófar chomh maith leis an aistriú glas agus an aistriú digiteach a bhfuil gá le hinfheistíochtaí suntasacha ina leith. Athdhearbhaíodh i gCruinniú Mullaigh Euro an 25 Meitheamh 2021 an gealltanas maidir leis an Aontas Baincéireachta a chur i gcrích agus iarradh ar an nGrúpa Euro i bhformáid chuimsitheach teacht ar chomhaontú gan mhoill agus ar bhonn comhthoiliúil maidir le plean oibre céim ar chéim a bheidh faoi cheangal ama maidir leis na gnéithe uile atá fós gan réiteach. Iarradh freisin ag an gCruinniú Mullaigh Euro go gcuirfí chun feidhme go pras Plean Gníomhaíochta Aontas na Margaí Caipitil 2020, a leagtar amach i dTeachtaireacht ón gCoimisiún an 24 Meán Fómhair 2020 dar teideal A Capital Markets Union for people and businesses-new action plan [Aontas na Margaí Caipitil do dhaoine agus do ghnóthaí plean gníomhaíochta nua], i gcomhréir leis na tosaíochtaí a leagtar amach sna Conclúidí ón gComhairle an 3 Nollaig 2020 maidir leis an bPlean Gníomhaíochta sin. Is ábhartha i gcónaí Moladh ón gComhairle an 13 Iúil 2021 maidir le beartas eacnamaíoch an limistéir euro, ina n-iarrtar go ndéanfaí AEA a chur i gcrích agus ról idirnáisiúnta an euro a neartú,

            AG MOLADH, LEIS SEO, go ndéanfadh Ballstáit an limistéir euro gníomhaíocht, ina n-aonar, lena n-áirítear trína bpleananna téarnaimh agus athléimneachta a chur chun feidhme, agus le chéile sa Ghrúpa Euro, sa tréimhse 2022-2023 chun an méid seo a leanas a dhéanamh:

                  (1)

                  leanúint de bheartais náisiúnta fhioscacha a úsáid agus a chomhordú ó Bhallstát go chéile chun taca éifeachtach a chur faoi théarnamh cuimsitheach inbhuanaithe. Seasamh fioscach measartha tacúil a choinneáil ar fud an limistéir euro in 2022, agus buiséid náisiúnta agus an maoiniú a chuirtear ar fáil faoin tSaoráid Téarnaimh agus Athléimneachta á gcur san áireamh. Bearta fioscacha a iompú de réir a chéile i dtreo infheistíochtaí lena gcuirtear téarnamh inbhuanaithe agus cuimsitheach chun cinn, a bheidh ag teacht leis an aistriú glas agus an aistriú digiteach, agus aird ar leith á tabhairt ar cháilíocht na mbeart buiséadach. Mar léiriú ar an leibhéal neamhchinnteachta, an beartas fioscach a bheith solúbtha ionas go mbeifear in ann freagairt d’éabhlóid phaindéim COVID-19. Idirdhealú a dhéanamh idir beartais fhioscacha agus neart an téarnaimh á chur san áireamh, inbhuanaitheacht fhioscach a áirithiú agus infheistíochtaí a fheabhsú, agus aird á tabhairt ar an ngá atá le héagsúlachtaí a laghdú.

                  (2)

                  beartais a chur chun cinn lena dtéitear i ngleic le pleanáil ionsaitheach cánach, le himghabháil cánach agus le seachaint cánach chun córais chánach chothroma agus éifeachtúla a áirithiú. Oibriú chun iomaíochas díobhálach cánach a theorannú, lena n-áirítear tríd an réiteach domhanda atá bunaithe ar chomhthoil a chur chun feidhme chun aghaidh a thabhairt ar na dúshláin chánach a eascraíonn as digiteáil agus domhandú an gheilleagair. An ding chánach ar shaothar a laghdú agus aistriú ó chánachas saothair go cánacha nach bhfuil an saobhadh céanna ag baint leo a chur chun cinn. Aistriú ó bhearta éigeandála go bearta téarnaimh i margaí an tsaothair trí bheartais ghníomhacha éifeachtacha maidir leis an margadh saothair a áirithiú mar a leanas: (i) tacú le haistrithe post, go háirithe i dtreo geilleagar glas agus geilleagar digiteach; (ii) bearta a chur le chéile chun dul i ngleic le ganntanas scileanna, uas-sciliú agus athsciliú a neartú, dreasachtaí earcaíochta spriocdhírithe a sholáthar; agus (iii) feabhas a chur ar chumas na seirbhísí poiblí fostaíochta aghaidh a thabhairt ar mhí-oiriúintí sa mhargadh saothair. Córais chuimsitheacha oideachais agus oiliúna ar ardchaighdeán a neartú. Lánpháirtiú daoine óga, ban agus grúpaí leochaileacha i margadh an tsaothair a chur chun cinn, dálaí oibre leormhaithe a áirithiú agus aghaidh a thabhairt ar dheighilt mhargadh an tsaothair, córais chosanta sóisialta a fhorbairt agus a oiriúnú i gcás inar gá, agus rochtain a neartú chun aghaidh a thabhairt ar na dúshláin a eascraíonn as géarchéim COVID-19 agus as na dúshláin sin a bhaineann leis an aistriú glas agus an aistriú digiteach. Rannpháirtíocht éifeachtach na gcomhpháirtithe sóisialta i gceapadh beartais a áirithiú, an t-idirphlé sóisialta a neartú agus cómhargáil a chur chun cinn. Roinnt dea-chleachtas i margadh an tsaothair agus i mbeartais shóisialta a chuireann leis an athléimneacht eacnamaíoch agus sóisialta a áirithiú, agus cóineasú i dtreo na ndea-chleachtas sin.

                  (3)

                  faireachán a dhéanamh ar éifeachtacht na bpacáistí tacaíochta beartais do chuideachtaí, díriú ar thacaíocht níos spriocdhírithe do shócmhainneacht gnólachtaí inmharthana ar ar tháinig strus le linn ghéarchéim COVID-19, agus úsáid níos mó a bhaint as ionstraimí de chineál cothromais. Cumas creataí dócmhainneachta a mhéadú chun déileáil go héifeachtach agus go tráthúil le féimheacht agus athstruchtúrú fiachais, caomhnú luacha a uasmhéadú agus leithdháileadh éifeachtúil caipitil san fhíorgheilleagar agus infheistíochtaí trasteorann a chur chun cinn. Dul chun cinn tapa a dhéanamh maidir le hAontas na Margaí Caipitil a dhoimhniú - a bhfuil tograí reachtacha ina leith curtha i gcrích ag an gCoimisiún ina ndírítear ar thacú le maoiniú an gheilleagair -, deiseanna infheistíochta a fheabhsú do ghnólachtaí agus do dhaoine aonair, agus bacainní trasteorann gan údar ar infheistíochtaí sa mhargadh aonair a bhaint.

                  (4)

                  leanúint de chreataí náisiúnta institiúideacha a neartú agus athchóirithe a shaothrú chun aghaidh a thabhairt ar bhaic ar infheistíocht agus ar ath-leithdháileadh caipitil, agus d’úsáid chistí an Aontais ar bhealach éifeachtúil tráthúil a áirithiú. An t-ualach riaracháin do ghnólachtaí a laghdú agus an timpeallacht ghnó a fheabhsú. Éifeachtacht agus digiteáil an riaracháin phoiblí a neartú. Bainistiú airgeadais phoiblí a fheabhsú, lena n-áirítear trí bhuiséadú glas agus trí éifeachtacht creataí bainistithe infheistíochta poiblí a fheabhsú, agus úsáid a bhaint as athbhreithnithe caiteachais chun comhdhéanamh agus cáilíocht an airgeadais phoiblí a fheabhsú, go háirithe cáilíocht na n-infheistíochtaí poiblí agus an infheistíocht i ndaoine agus i scileanna, agus chun caiteachas poiblí a dhíriú ar shlí níos fearr ar riachtanais téarnaimh agus athléimneachta.

                  (5)

                  cobhsaíocht mhacra-airgeadais a áirithiú, agus na bealaí creidmheasa chuig an ngeilleagar a choinneáil ar bun, leanúint d’aghaidh a thabhairt ar iasachtaí neamhthuillmheacha trí fhaireachán a dhéanamh, i measc nithe eile, ar cháilíocht sócmhainní, rannpháirtíocht thráthúil agus réamhghníomhach le féichiúnaithe anásta, go háirithe cinn inmharthana, agus tuilleadh forbartha a dhéanamh ar mhargaí tánaisteacha i gcomhair iasachtaí neamhthuillmheacha. Leanúint den obair chun an tAontas Baincéireachta a chur i gcrích, trí bhíthin plean oibre céim ar chéim a bheidh faoi cheangal ama maidir leis na gnéithe go léir atá fós gan réiteach agus a bhfuil an leibhéal céanna uaillmhéine ag baint leis, agus chun ról idirnáisiúnta an euro a neartú. Leanúint de thacaíocht a thabhairt don fhiosrú féachaint an bhféadfaí euro digiteach a thabhairt isteach.

            Agus céimeanna breise á dtógáil chun AEA a dhoimhniú, ba cheart na ceachtanna a foghlaimíodh ó fhreagairt chuimsitheach bheartas eacnamaíoch an Aontais ar ghéarchéim COVID-19 a chur san áireamh. Ba cheart an dul chun cinn chun AEA a dhoimhniú a shaothrú agus margadh inmheánach an Aontais á urramú go hiomlán agus ar bhealach oscailte, trédhearcach i leith na mBallstát nach bhfuil sa limistéar euro.

         Arna dhéanamh i Lucsamburg, 5 Aibreán 2022.

               Thar ceann na Comhairle

               An tUachtarán

            B. LE MAIRE

         (1)  IO L 209, 2.8.1997, lch. 1.

         (2)  IO L 306, 23.11.2011, lch. 25.

         (3)  Rialachán (AE) 2020/2094 ón gComhairle an 14 Nollaig 2020 lena mbunaítear Ionstraim Théarnaimh de chuid an Aontais Eorpaigh chun tacú leis an téarnamh i ndiaidh ghéarchéim COVID-19 (IO L I 433, 22.12.2020, lch. 23).

         (4)  Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta, (IO L 57, 18.2.2021, lch. 17).

         (5)  IO C 283, 15.7.2021, lch. 1.

         (6)  Treoir (AE) 2019/1023 ó Pharlaimint na hEorpa agus ón gComhairle an 20 Meitheamh 2019 maidir le creataí um athstruchtúrú coisctheach, maidir le hurscaoileadh fiachais, agus maidir le dícháilíochtaí agus maidir le bearta chun éifeachtúlacht nósanna imeachta a bhaineann le hathstruchtúrú, dócmhainneacht agus urscaoileadh fiachais a fheabhsú, agus lena leasaítear Treoir (AE) 2017/1132 (an Treoir maidir le hathstruchtúrú agus dócmhainneacht) (IO L 172, 26.6.2019, lch. 18).

         (7)  Moladh (AE) 2021/402 ón gCoimisiún an 4 Márta 2021 maidir le tacaíocht ghníomhach éifeachtach don fhostaíocht tar éis ghéarchéim COVID-19 (EASE) (IO L 80, 8.3.2021, lch 1).

         (8)  Conradh lena mbunaítear an Sásra Cobhsaíochta Eorpach idir Ríocht na Beilge, Poblacht Chónaidhme na Gearmáine, Poblacht na hEastóine, Éire, an Phoblacht Heilléanach, Ríocht na Spáinne, Poblacht na Fraince, Poblacht na hIodáile, Poblacht na Cipire, Poblacht na Laitvia, Poblacht na Liotuáine, Ard-Diúcacht Lucsamburg, Poblacht na hUngáire, Poblacht Mhálta, Ríocht na hÍsiltíre, Poblacht na hOstaire, Poblacht na Polainne, Poblacht na Portaingéile, an Rómáin, Poblacht na Slóivéine, Poblacht na Slóvaice, Poblacht na Fionlainne, arna dhéanamh sa Bhruiséil on 2 Feabhra 2012.


title: Moladh ón m Banc Ceannais Eorpach an 29 Márta 2022 do Chomhairle an Aontais Eorpaigh maidir le hiniúchóirí seachtracha Lietuvos bankas (ECB/2022/15) 2022/C 153/02

text:
               7.4.2022

               GA

               Iris Oifigiúil an Aontais Eorpaigh

               C 153/7

      MOLADH ÓN M BANC CEANNAIS EORPACH
      an 29 Márta 2022
      do Chomhairle an Aontais Eorpaigh maidir le hiniúchóirí seachtracha Lietuvos bankas
      (ECB/2022/15)
      (2022/C 153/02)
      TÁ COMHAIRLE RIALAITHE AN BHAINC CHEANNAIS EORPAIGH,
      Ag féachaint don Chonradh ar Fheidhmiú an Aontais Eorpaigh,
      Ag féachaint do Reacht an Chórais Eorpaigh Banc Ceannais agus an Bhainc Cheannais Eorpaigh, agus go háirithe d’Airteagal 27.1 de,
      De bharr an mhéid seo a leanas:

                  (1)

                  Déanann iniúchóirí seachtracha neamhspleácha atá molta ag Comhairle Rialaithe Bhainc Cheannais Eorpaigh (BCE) agus arna bhformheas ag Comhairle an Aontais Eorpaigh iniúchadh ar chuntais an BCE agus ar chuntais bhainc cheannais náisiúnta na mBallstát a bhfuil an euro mar airgeadra acu.

                  (2)

                  Tháinig deireadh le sainordú iniúchóirí seachtracha reatha Lietuvos bankas, Ernst & Young Baltic UAB, tar éis an iniúchta don bhliain airgeadais 2021. Dá bhrí sin, is gá iniúchóirí seachtracha a cheapadh do na blianta airgeadais 2022.

                  (3)

                  Tá UAB ROSK Consulting roghnaithe ag Lietuvos bankas mar iniúchóirí seachtracha do na blianta airgeadais 2022 go dtí 2024,

            TAR ÉIS AN MOLADH SEO A GHLACADH:
      Moltar go gceapfaí UAB ROSK Consulting mar iniúchóirí seachtracha ar Lietuvos bankas do na blianta airgeadais 2022 go dtí 2024.

         Arna dhéanamh in Frankfurt am Main, 29 Márta 2022.

               Uachtarán an BCE

            Christine LAGARDE


title: Moladh (AE) 2022/561 ón gCoimisiún an 6 Aibreán 2022 maidir le faireachán a dhéanamh ar láithreacht na ngliocalcalóideach i bprátaí agus i dtáirgí a dhíorthaítear ó phrátaí

text:
               7.4.2022

               GA

               Iris Oifigiúil an Aontais Eorpaigh

               L 108/66

      MOLADH (AE) 2022/561 ÓN gCOIMISIÚN
      an 6 Aibreán 2022
      maidir le faireachán a dhéanamh ar láithreacht na ngliocalcalóideach i bprátaí agus i dtáirgí a dhíorthaítear ó phrátaí
      TÁ AN COIMISIÚN EORPACH,
      Ag féachaint don Chonradh ar Fheidhmiú an Aontais Eorpaigh, agus go háirithe Airteagal 292 de,
      De bharr an mhéid seo a leanas:

                  (1)

                  Ghlac Painéal an Údaráis Eorpaigh um Shábháilteacht Bia (EFSA) maidir le hÉilleáin sa Bhiashlabhra (Contam) measúnú riosca in 2020 ar ghliocalcalóidigh i mbeatha agus i mbia, go háirithe i bprátaí agus i dtáirgí a dhíorthaítear ó phrátaí (1).

                  (2)

                  I ndaoine, áirítear siomptóim ghastraistéigeacha amhail masmas, urlacan agus buinneach ar ghéaréifeachtaí tocsaineacha na ngliocalcalóideach prátaí (α-solainín agus α-cacoinín). Maidir leis na héifeachtaí sin, shainaithin Painéal Contam an leibhéal is ísle ar braitheadh éifeacht dhíobhálach aige (LOAEL), leibhéal arb é 1 mg de chion iomlán na ngliocalcalóideach prátaí/kg de mheáchan coirp (bw) in aghaidh an lae mar phointe tagartha don tréithriú riosca tar éis géarnochta. Léiríonn corrlach nochta (MOE) níos airde ná 10 nach bhfuil aon ábhar imní sláinte ann. Leis an MOE 10 sin, cuirtear san áireamh eachtarshuíomh ó LOAEL go dtí dáileog gan éifeacht dhíobhálach bhraite (NOAEL) (fachtóir 3) agus an inathraitheacht idirdhealaitheach i dtocsainidinimic (fachtóir 3,2). Ós rud é go raibh MOE níos ísle ná 10 mar thoradh ar mheastacháin ghéarnochta i gcásanna nochta áirithe, léirítear go bhfuil údar imní sláinte ann.

                  (3)

                  Mhol Painéal Contam gur cheart níos mó sonraí minicíochta a bhailiú ar ghliocalcalóidigh agus ar a n-aigliocóin sna cineálacha prátaí atá ar fáil ar an margadh, i gcineálacha prátaí nua a eascraíonn as turgnaimh phórúcháin agus i dtáirgí prátaí próiseáilte, lena n-áirítear bianna do naíonáin.

                  (4)

                  Is féidir le dea-chleachtais talmhaíochta, dálaí maithe stórála agus iompair agus dea-chleachtais mhonaraíochta laghdú a dhéanamh ar ghliocalcalóidigh i bprátaí agus i dtáirgí próiseáilte prátaí. Ní mór tuilleadh faisnéise a bhailiú, áfach, maidir leis na tosca as a n-eascraíonn leibhéil sách ard gliocalcalóideach i bprátaí agus i dtáirgí prátaí próiseáilte chun go mbeifear in ann na bearta atá le glacadh a shainaithint chun láithreacht na ngliocalcalóideach sna hearraí bia sin a sheachaint nó a laghdú. Más féidir, is iomchuí anailís a dhéanamh ar na táirgí díghrádúcháin β- agus γ- solainín agus cacoinín agus ar an aigliocón solainidín, i dtáirgí prátaí próiseáilte go háirithe, ós rud é go mbíonn an tocsaineacht chéanna ag na comhdhúile sin agus atá ag α-solainín agus α-cacoinín.

                  (5)

                  Ní mór torthaí an fhaireacháin ar ghliocalcalóidigh a bheith iontaofa agus inchomparáide. Dá bhrí sin, is iomchuí treoracha a thabhairt maidir lena n-eastóscadh chomh maith leis na ceanglais maidir le hanailís a dhéanamh orthu. Ós rud é go bhfuil láithreacht níos airde gliocalcalóideach i bprátaí neamhscafa ná mar atá i bprátaí scafa, agus láithreacht níos airde i bprátaí beaga ná mar atá i bprátaí móra, tá sé tábhachtach faisnéis ar na fachtóirí sin a chur ar fáil agus sonraí minicíochta á dtuairisciú.

                  (6)

                  Chun comhairle a thabhairt maidir le cén uair a bheadh sé oiriúnach na fachtóirí a aithint as a n-eascraíonn leibhéil sách ard gliocalcalóideach, is iomchuí luach táscach a bhunú do phrátaí. Is iomchuí freisin tuilleadh faisnéise a fháil maidir le héifeachtaí na próiseála ar an leibhéal gliocalcalóideach.

                  (7)

                  Dá bhrí sin, is iomchuí a mholadh go ndéanfaí monatóireacht ar ghliocalcalóidigh i bprátaí agus i dtáirgí prátaí agus na fachtóirí a mbeadh a leibhéil arda mar thoradh orthu a shainaithint, agus tuilleadh faisnéise a bhailiú maidir le héifeachtaí na próiseála ar an leibhéal gliocalcalóideach,

            TAR ÉIS AN MOLADH SEO A GHLACADH:

                  (1)

                  Ba cheart do na Ballstáit a bhfuil baint ghníomhach ag oibreoirí gnó bia leo faireachán a dhéanamh ar ghliocalcalóidigh α-solainín agus α-cacoinín i bprátaí agus i dtáirgí prátaí. Más féidir, ba cheart anailís a dhéanamh freisin ar na táirgí díghrádúcháin β- agus γ- solainín agus cacoinín agus ar an aigliocón solainidín, go háirithe i dtáirgí prátaí próiseáilte.

                  (2)

                  Chun díghrádú einsímeach α-cacoinín a chosc, go háirithe agus anailís á déanamh ar phrátaí amha (neamhscafa/scafa), ba cheart tuaslagán 1 % d’aigéad formach i meatánól a chur leis na prátaí i gcóimheas 1:2 (toirt:meáchan) nuair a dhéantar iad a chumasc agus a homaiginiú roimh an eastóscadh agus glanadh. Is iad na modhanna anailíse atá molta crómatagrafaíocht leachta le brath eagair fótaidhé-óidí ultraivialait (LC-UV-DAD) nó speictriméadracht crómatagrafaíochta leachta (LC-MS). Is féidir modhanna anailíse eile a chur i bhfeidhm ar choinníoll go bhfuil fianaise ar fáil a léiríonn go ngineann siad torthaí iontaofa le haghaidh gliocalcalóidigh aonair. B’fhearr go mbeadh an teorainn cainníochtaithe (LOQ) chun gach gliocalcalóideach a chinneadh timpeall 1 mg/kg agus gan bheith níos airde ná 5 mg/kg.

                  (3)

                  Ba cheart do na Ballstáit, le rannpháirtíocht ghníomhach na n-oibreoirí gnó bia, imscrúduithe a dhéanamh chun na fachtóirí a shainaithint as a n-eascraíonn leibhéil os cionn an leibhéil tháscaigh de 100 mg/kg mar shuim α-solainín agus α-cacoinín i bprátaí agus i dtáirgí prátaí próiseáilte.

                  (4)

                  Ba cheart do na Ballstáit agus d’oibreoirí gnó bia, faoin 30 Meitheamh gach bliain, na sonraí le haghaidh na bliana roimhe sin a sholáthar do EFSA lena dtiomsú i mbunachar sonraí amháin i gcomhréir le ceanglais Threoir EFSA maidir le Tuairisciú Caighdeánach ar Shamplaí (SSD) le haghaidh Bia agus Beatha agus le ceanglais tuairiscithe shonracha bhreise ó EFSA (2). I gcás prátaí agus táirgí prátaí próiseáilte, tá sé tábhachtach go dtuairisceofaí an cineál prátaí agus méid na bprátaí (meánmheáchan na bprátaí, go háirithe i gcás prátaí neamhscafa), cé acu an prátaí luatha nó prátaí stórála iad (i.e. prátaí aibí agus/nó prátaí a stóráiltear thar thréimhse ama níos faide), an áit samplála (táirgeoir, mórdhíol, miondíol) agus cé acu a scamhadh na prátaí nó nár scamhadh (3).

         Arna dhéanamh sa Bhruiséil, 6 Aibreán 2022.

               Thar ceann an Choimisiúin

            Stella KYRIAKIDES

               Comhalta den Choimisiún

         (1)  Painéal Contam an Údaráis Eorpaigh um Shábháilteacht Bia (Painéal maidir le hÉilleáin sa Bhiashlabhra an Údaráis Eorpaigh um Shábháilteacht Bia), 2020. Tuairim Eolaíoch – Measúnú riosca ar ghliocalcalóidigh i mbeatha agus i mbia, go háirithe i bprátaí agus i dtáirgí a dhíorthaítear ó phrátaí. EFSA Journal [Iris EFSA] 2020;18(8):6222, 190 lgh. https://doi.org/10.2903/j.efsa.2020.6222

         (2)  https://www.efsa.europa.eu/en/call/call-continuous-collection-chemical-contaminants-occurrence-data-0

         (3)  Ba cheart tástálacha ar an éifeacht a bhíonn ag an scamhadh ar a bhfuil i ngliocalcalóidigh a dhéanamh le scamhaire (prátaí).


title: Moladh ón gComhairle an 5 Aibreán 2022 maidir le naisc a chothú le haghaidh comhar éifeachtach Eorpach san ardoideachas (Téacs atá ábhartha maidir le LEE) 2022/C 160/01

text:
               13.4.2022

               GA

               Iris Oifigiúil an Aontais Eorpaigh

               C 160/1

      MOLADH ÓN gCOMHAIRLE
      an 5 Aibreán 2022
      maidir le naisc a chothú le haghaidh comhar éifeachtach Eorpach san ardoideachas
      (Téacs atá ábhartha maidir le LEE)
      (2022/C 160/01)
      TÁ COMHAIRLE AN AONTAIS EORPAIGH,
      Ag féachaint don Chonradh ar Fheidhmiú an Aontais Eorpaigh, agus go háirithe Airteagail 165 agus 166 de,
      Ag féachaint don togra ón gCoimisiún Eorpach,
      De bharr an mhéid seo a leanas:

                  1.

                  Tá sé ríthábhachtach comhar trasnáisiúnta níos doimhne agus níos éifeachtaí a bheith ann san earnáil ardoideachais ar fud na hEorpa uile chun tacú le luachanna, féiniúlacht agus daonlathas an Aontais, chun athléimneacht na sochaí Eorpaí agus an gheilleagair Eorpaigh a threisiú agus chun todhchaí inbhuanaithe a chothú. Is ionstraim thábhachtach amháin iad institiúidí láidre idirnasctha ardoideachais chun dul i ngleic leis na dúshláin a bhaineann leis na haistrithe glasa agus digiteacha, le daonra atá ag dul in aois agus le príomhdhúshláin socheacnamaíocha eile trí eolas a chomhroinnt agus trí réitigh nuálacha a chomhchruthú. D’fhéadfaidís freisin acmhainneacht na hEorpa a dhaingniú chun borradh a chur faoin iomaíochas arna spreagadh ag an teicneolaíocht.

                  2.

                  Is ionstraim thábhachtach é naisc a chothú lena ligtear d’institiúidí ardoideachais comhar trasnáisiúnta éifeachtach, síoraí agus níos doimhne a fhorbairt ar an leibhéal institiúideach chun go mbeidh na hinsitiúidí ardoideachais níos láidre le chéile agus chun mic léinn, foghlaimeoirí ar feadh an tsaoil, taighdeoirí agus foirne a ullmhú do thodhchaí dhomhanda. Tá institiúidí ardoideachais ar fud na hEorpa á gcur féin in oiriúint do dhomhan atá ag síorathrú, ina bhfuil disciplíní agus timpeallachtaí foghlama a bhíonn ag athrú go mear, mar shampla i dtaca leis an aistriú glas agus an t-aistriú digiteach. Chuige sin tá gá le smaointeoireacht nua, cineálacha cur chuige nua agus struchtúir nua maidir le comhar agus soghluaisteacht (agus an tsoghluaisteacht fhisiciúil ann ina príomhfhormáid i gcónaí) mac léinn, foirne agus taighdeoirí sna disciplíní uile agus thar theorainneacha. Leis an saol nua seo, arna spreagadh ag an aistriú digiteach, gabhfaidh raon nua mealltach oideachais, chomh maith le formáidí agus deiseanna nua don chomhar agus don tsoghluaisteacht thrasnáisiúnta, i bpearsa agus ar líne araon, le haghaidh gach foghlaimeora, daoine ar lú na deiseanna atá acu agus daoine ó cheantair iargúlta – amhail na réigiúin is forimeallaí – san áireamh, agus spreagtar leis éagsúlacht i measc acadóirí, taighdeoirí agus foirne gairmiúla.

                  3.

                  Príomhphrionsabal atá ina bhonn faoin Limistéar Eorpach Oideachais agus faoin Limistéar Eorpach Taighde agus atá ina chuid bhunúsach díobh is ea comhar níos láidre idir institiúidí ardoideachais éagsúla san Aontas trí chéile, lena n-áirítear ollscoileanna, ollscoileanna taighde, coláistí ollscoile, ollscoileanna eolaíochtaí feidhmeacha, institiúidí ard-ghairmoideachais agus ard-ghairmoiliúna, agus institiúidí ardoideachais ealaíon. Le comhar trasnáisiúnta níos doimhne idir institiúidí comhlántacha éagsúla ar fud na hEorpa tacaítear le rochtain chothrom ar oideachas, oiliúint agus taighde atá cuimsitheach agus ar ardchaighdeán, cothaítear cruthú agus scaipeadh eolais, éascaítear comhroinnt acmhainneachta agus bonneagair, agus cuirtear le beocht a réigiún agus a bpobal, rud a chabhraíonn le míbhuntáiste agus éagothromaíocht gheografach a shárú. Chomh maith leis sin, is féidir leis na nithe seo a leanas a chothú: an taighde, an nuálaíocht agus éiceachórais thionsclaíocha. Ina theannta sin, cuireann an comhar trasnáisiúnta le barr cumais na hearnála ardoideachais mar thionscnóir scileanna, inniúlachtaí agus eolais araon a bhaint amach, mar shampla, maidir leis an aistriú glas agus an t-aistriú digiteach, agus cuireann sé le Colún Eorpach na gCeart Sóisialta a bhaint amach.

                  4.

                  Leis an Teachtaireacht ón gCoimisiún maidir leis an Limistéar Eorpach Oideachais a bhaint amach faoi 2025 (1), iarrtar comhar trasnáisiúnta rianúil uaillmhianach, soláthar éascaithe céimeanna comhpháirteacha, agus iniúchadh ar a indéanta a bheadh reacht dlíthiúil le haghaidh comhghuaillíochtaí amhail na hOllscoileanna Eorpacha. Leis an Rún ón gComhairle maidir le creat straitéiseach le haghaidh comhar Eorpach san oideachas agus oiliúint i dtreo an Limistéir Eorpaigh Oideachais agus níos faide anonn (2021-2030) (2), spreagtar comhar níos doimhne, eolas agus acmhainní a chomhthiomsú agus níos mó deiseanna a ghiniúint le haghaidh soghluaisteacht mac léinn, acadóirí agus taighdeoirí, lena n-áirítear é sin a dhéanamh trí sheoladh iomlán thionscnaimh na nOllscoileanna Eorpacha agus an Chárta Mic Léinn Eorpaigh. Sna Conclúidí uaithi maidir le tionscnamh na nOllscoileanna Eorpacha – An t-ardoideachas, an taighde, an nuálaíocht agus an tsochaí a nascadh: an bealach a réiteach do ghné nua san ardoideachas Eorpach (3), d’iarr an Chomhairle ar na Ballstáit na baic ar chórais ardoideachais níos comhoiriúnaí a bhaint agus iniúchadh a dhéanamh ar a indéanta a bheadh céimeanna Eorpacha comhpháirteacha. San conclúidí uaithi maidir leis “an Limistéar Eorpach Taighde a Dhoimhniú: gairmeacha agus dálaí oibre tarraingteacha inbhuanaithe a chur ar fáil do thaighdeoirí agus cúrsaíocht daoine oilte a fhíorú” (4), d’iarr an Chomhairle ar an gCoimisiún tacú leis na Ballstáit agus bearta beartais á gceapadh acu le haghaidh comhar trasnáisiúnta rianúil agus uaillmhianach idir institiúidí ardoideachais san Eoraip, go háirithe i réimse na ngairmeacha acadúla agus taighde. Leis an Teachtaireacht ón gCoimisiún maidir le LET nua le haghaidh taighde agus nuálaíochta (5) agus leis an gComhshocrú um Thaighde agus um Nuálaíocht san Eoraip (6), iarrtar comhar níos doimhne agus aithnítear an acmhainneacht atá i dtionscnaimh amhail na hOllscoileanna Eorpacha chun an t-ardoideachas a chlaochlú. Iarrtar leis an gClár Oibre Eorpach do Scileanna Nua (7) freisin na baic ar chomhar trasnáisiúnta éifeachtach agus níos doimhne a bhaint.

                  5.

                  In Communiqué na Róimhe ó airí Limistéar Eorpach an Ardoideachais agus sa Mholadh ón gComhairle maidir le haitheantas uathoibríoch frithpháirteach a chur chun cinn do cháilíochtaí oideachais agus oiliúna ar leibhéil an ardoideachais agus an mheánoideachais shinsearaigh, agus do thorthaí tréimhsí foghlama ar an gcoigríoch (8), iarrtar comhar trasnáisiúnta níos doimhne a chur chun cinn agus a éascú. Le Rún Pharlaimint na hEorpa maidir leis an Limistéar Eorpach Oideachais: cur chuige iomlánaíoch comhchoiteann (9), cuirtear i dtreis go bhfuil gá le comhar breise agus iarrtar leis sineirgí a úsáid idir an Limistéar Eorpach Oideachais, an Limistéar Eorpach Taighde agus an Limistéar Eorpach Ardoideachais.

                  6.

                  Leis na 41 “Ollscoileanna Eorpacha”, a fhaigheann tacaíocht ón gclár Erasmus+ agus atá á chomhlánú ag an gclár Fís 2020 maidir leis an ngné thaighde agus nuálaíochta, agus samhlacha comhair institiúidithe comhchosúla eile atá fadbhunaithe, soláthraítear ceachtanna úsáideacha a foghlaimíodh le linn do shamhlacha níos doimhne um chomhar trasnáisiúnta a bheith á dtástáil, a théann níos faide ná na straitéisí, chomh maith le rialachas agus éiceachórais chomhair níos doimhne sna n-institiúidí aonair faoi láthair. Spreagann siad an pobal ardoideachais ina iomláine chun athchóirithe ar leibhéal na gcóras a bhrú chun cinn agus chun comhordú níos fearr a éascú an tráth céanna idir beartais Eorpacha um an ardoideachas agus an taighde.

                  7.

                  Chun críocha an Mholta seo ón gComhairle, is iad “Ollscoileanna Eorpacha” na hollscoileanna atá á gcistiú faoin gclár Erasmus+, agus tacaíocht chomhlántach á fáil acu ón gclár Fís Eorpach do ghné an taighde agus na nuálaíochta, i gcás inarb ábhartha. Tagraíonn “comhghuaillíochtaí institiúidí ardoideachais” do gach samhail chomhair eile, amhail na pobail eolais agus nuálaíochta. Is é is cuspóir don Mholadh seo ón gComhairle comhar trasnáisiúnta a éascú do na hinstitiúidí ardoideachais Eorpacha ar fad, thar na hinstitiúidí a bhfuil tacaíocht á fáil acu faoi thionscnamh na nOllscoileanna Eorpacha.

                  8.

                  Cuireann tionscnamh na nOllscoileanna Eorpacha le cáilíocht an chomhair thrasnáisiúnta trí straitéisí idirinstitiúideacha lena gcomhcheanglaítear foghlaim agus teagasc, taighde, nuálaíocht agus aistriú eolais chuig an ngeilleagar agus an tsochaí, agus rannchuidiú le hathrú beartais agus sochaíoch.

                  9.

                  D’fhéadfadh comhghuaillíochtaí ardoideachais, ar bhonn deonach, tairbhe a bhaint as ionstraimí comhair institiúidithe, amhail stádas dlíthiúil féideartha do chomhghuaillíochtaí institiúidí ardoideachais, a chuirfidh ar a gcumas dóibh, i gcás inarb iomchuí, acmhainní coiteanna airgeadais, daonna, digiteacha agus fisiceacha a chomhroinnt, mar aon le seirbhísí, chun campais fhíorúla idir-ollscoileanna agus ardáin idir-inoibritheacha a oibriú le haghaidh gníomhaíochtaí digiteacha nó gníomhaíochtaí cumaisc comhpháirteacha. Chun comhar trasnáisiúnta níos doimhne a bhaint amach maidir le dul i ngleic go héifeachtach leis an aistriú glas agus an t-aistriú digiteach, is gá forbairt modúl idirdhisciplíneach agus dearadh céimeanna comhpháirteacha a éascú a thuilleadh ar an leibhéal náisiúnta, réigiúnach agus institiúideach ar bhonn critéir Eorpacha chomhchruthaithe, i gcomhréir le hionstraimí Phróiseas Bologna. D’fhéadfaí deiseanna a mhéadú le haghaidh foghlaimeoirí, acadóirí, taighdeoirí agus foirne ach soghluaisteacht sholúbtha chuimsitheach a éascú agus úsáid an Chárta Mic Léinn Eorpaigh a fhorleathnú. Teastaíonn cistiú fadtéarmach síoraí leordhóthanach chun inniúlacht a fhorbairt agus chun an leibhéal uaillmhéine atá pleanáilte don chomhar trasnáisiúnta a bhaint amach.

                  10.

                  Chun comhar níos doimhne idir institiúidí ardoideachais a chur i bhfeidhm, is gá aghaidh a thabhairt ar na dúshláin uilechuimsitheacha. Déanann an méid seo a leanas difear do chur chun feidhme rianúil, do dhearbhú cáilíochta seachtrach agus do chreidiúnú gníomhaíochtaí agus clár oideachais trasnáisiúnta comhpháirteach ar gach leibhéal; cur chun feidhme míchothrom maidir le haitheantas uathoibríoch frithpháirteach cáilíochtaí agus tréimhsí staidéir ar an gcoigríoch agus maidir leis na príomhghealltanais ghaolmhara laistigh de Phróiseas Bologna, lena n-áirítear na difríochtaí i struchtúir na gcéimeanna; difríochtaí i nglacadh an Chur Chuige Eorpaigh um Dhearbhú Cáilíochta Clár Comhpháirteach; difríochtaí i gcur i bhfeidhm an Chórais Eorpaigh Aistrithe Creidiúna (ECTS); agus an t-aitheantas páirteach don fhoghlaim fhíorúil agus chumaisc. Dá dtabharfaí aghaidh ar na saincheisteanna sin agus dá n-áiritheofaí go gcuirfí chun feidhme ina n-iomláine ionstraimí Bologna laghdófaí ar na hualaí riaracháin, d’éascófaí comhar trasnáisiúnta agus chothófaí cur chun feidhme oideolaíochtaí idirdhisciplíneacha nuálacha i dtíortha éagsúla.

                  11.

                  Is ionstraim cumhachtach é an comhar trasnáisiúnta Eorpach ar an leibhéal institiúideach chun tacú le haistriú i dtreo institiúidí ardoideachais cuimsitheacha, iomaíocha, inbhuanaithe agus mealltacha den chéad scoth a chomhlíonann a misin uile (oideachas, taighde, nuálaíocht agus seirbhís don tsochaí), agus chun an t-aistriú sin a fhorbairt a thuilleadh, a ngabhfaidh tairbhí leis laistigh agus lasmuigh den earnáil ardoideachais maidir le hEoraip a chruthú ina mbeidh an t-eolas, an athléimneacht agus an daonlathas ina gcomharthaí sóirt agus a léiríonn ár ndóigh bheatha agus ár luachanna Eorpacha. Is gá an comhar trasnáisiúnta a éascú trí shraith bearta comhtháite Eorpacha agus náisiúnta, trí chur chun feidhme éifeachtach na dtionscnamh, na n-ionstraimí agus na n-uirlisí Eorpacha atá ar fáil amhail tionscnamh na nOllscoileanna Eorpacha, ionstraimí Phróiseas Bologna nó tionscnamh an Chárta Mic Léinn Eorpaigh, agus iniúchadh a dhéanamh ar ionstraimí nua a d’fhéadfadh a bheith ann. D’fhéadfaí na hionstraimí nua sin a fhorbairt ag baint úsáid as cur chuige comhchruthaitheach céim ar chéim, a chuirfeadh ar a gcumas d’institiúidí ardoideachais caidreamh a chothú agus comhar níos éifeachtaí a bhaint amach thar theorainneacha, agus a chuirfidh ar chumas na gcóras ardoideachais a bheith níos comhleanúnaí chun tairbhe don phobal ardoideachais ina iomláine, rud a chuirfeadh luach leis an tsochaí,

            AG MOLADH DO NA BALLSTÁIT
      Agus lánaird á tabhairt ar phrionsabal na coimhdeachta, ar an neamhspleáchas institiúideach agus ar an tsaoirse acadúil, i gcomhréir leis na himthosca náisiúnta, agus i ndlúthchomhar leis na geallsealbhóirí ábhartha go léir:

                  1.

                  An deis a thabhairt d’institiúidí ardoideachais féachaint, trí phróiseas comhchruthaithe, ar an ngá le hionstraimí um chomhar institiúideach a bhunú, ar na tairbhí agus na rioscaí a ngabhfadh leo agus ar indéantacht a mbunaithe, amhail stádas dlíthiúil féideartha chomhghuaillíochtaí idir institiúidí ardoideachais, mar shampla “Ollscoileanna Eorpacha”, chun críche comhar níos doimhne a éascú trí acmhainneachtaí daonna, teicniúla, sonraí, oideachais, taighde agus nuálaíochta a chomhroinnt, i gcás inarb iomchuí. Ceadú dóibh triail a bhaint as na féidearthachtaí éagsúla atá ann maidir le comhar níos doimhne chomh maith le tástáil a dhéanamh, ar bhonn deonach, ar na hionstraimí Eorpacha atá ann cheana, amhail an ghrúpáil Eorpach um chomhar críochach (GECC) (10) nó an Ghrúpáil Eorpach um Leas Eacnamaíoch (GELE) (11).

                  2.

                  Institiúidí ardoideachais atá i mbun comhar trasnáisiúnta a spreagadh, i gcás inarb iomchuí, chun cláir chomhpháirteacha a sholáthar agus céimeanna comhpháirteacha a bhronnadh, agus an méid sin a dhéanamh níos éasca dóibh, i gcomhréir le hionstraimí Bologna (12). Sa chomhthéacs sin, agus ag cur leis na torthaí ar na gníomhaíochtaí tosaigh arna sonrú i bpointe 12, féachaint ar lipéad Céime Eorpaí comhpháirteach a sheachadadh agus é sin a éascú. Níos faide anonn, d’fhéadfaí obair a dhéanamh ionsar chéim chomhpháirteach fhéideartha ar gach leibhéal, bunaithe ar chritéir Eorpacha chomhchruthaithe a bheadh le seachadadh ar an leibhéal, náisiúnta, réigiúnach nó institiúideach, i gcomhréir leis na Creataí Náisiúnta um Cháilíochtaí.

                  3.

                  Cur ar a gcumas d’institiúidí ardoideachais gníomhaíochtaí oideachais trasnáisiúnta comhpháirteacha nuálacha a fhorbairt a thuilleadh agus a chur chun feidhme, i gcás inarb iomchuí, trína cheadú agus a mholadh dóibh cineálacha cur chuige agus bearta oiriúnacha a thástáil agus a chur chun feidhme maidir leis an méid seo a leanas:

                              a)

                              Critéir um iontráil agus clárú le haghaidh mic léinn agus foghlaimeoirí ar feadh an tsaoil;

                              b)

                              Teangacha na foghlama agus an teagaisc a shainiú agus urraim á tabhairt don ilteangachas de réir mar is iomchuí;

                              c)

                              An sciar d’fhoghlaim ar líne sa tairiscint oideachais ina hiomláine; an sciar de shoghluaisteacht mac léinn (foghlaim fhisiciúil, fhíorúil nó chumaisc) atá leabaithe sa ghníomhaíocht oideachais chomhpháirteach; agus sciar na gcúrsaí oiliúna, na ngníomhaíochtaí foghlama obairbhunaithe, agus na gcineálacha cur chuige dúshlánbhunaithe agus idirdhisciplíneach, agus a n-eagrú;

                              d)

                              Conairí foghlama solúbtha a chur san áireamh, amhail eispéiris foghlama bheaga a bhféadfadh micridhintiúir (13) teacht astu i gcás inarb ábhartha;

                              e)

                              Na rialacha maidir le leithdháileadh agus aistriú creidiúintí, agus trédhearcacht i ndáil le grádú, i gcomhréir le Treoir d’Úsáideoirí an Chóras Eorpaigh Aistrithe Creidiúna (ECTS), mar bhunús le cláir thrasnáisiúnta chomhpháirteacha, gan rialacha ná srianta breise;

                              f)

                              Úsáid faisnéise faoin dearbhú cáilíochta seachtrach a bhaineann le cláir agus/nó institiúidí ardoideachais Eorpacha de réir na gCaighdeán agus Treoirlínte um Dhearbhú Cáilíochta i Limistéar Eorpach an Ardoideachais (ESGQA), a chuimsítear i mBunachar Sonraí Thorthaí an Dearbhaithe Cáilíochta Sheachtraigh (DEQAR) chun aitheantas uathoibríoch frithpháirteach (14) a chur chun feidhme chun críoch foghlama breise, i gcomhar leis na Lárionaid Náisiúnta Faisnéise um Aitheantas Acadúil (NARICanna);

                              g)

                              Aitheantas foghlama roimhe sin agus bailíochtú na foghlama seachfhoirmiúla agus neamhfhoirmiúla a cheadú, i gcás inarb iomchuí, bunaithe ar riachtanais thrédhearcacha chóra maidir le cáilíocht agus ar eagrú measúnuithe iomchuí d’fhoghlaimeoirí, agus na creidiúintí ábhartha a dhámhachtain don fhoghlaim sin;

                              h)

                              Níos mó solúbthachta a cheadú, i gcás inarb iomchuí, maidir le teimpléad a gcéimeanna comhpháirteacha a shainiú agus cláir thrasnáisiúnta chomhpháirteacha á gcur chun feidhme.

                  4.

                  Tacú le soghluaisteacht leabaithe i gcláir oideachais thrasnáisiúnta chomhpháirteacha

                              a)

                              Tacú le hinstitiúidí ardoideachais an tsoghluaisteacht (foghlaim fhisiciúil, fhíorúil, nó chumaisc) a leabú ar bhealach níos córasaí agus níos solúbtha ina gcláir thrasnáisiúnta chomhpháirteacha, ar gach leibhéal, daoine ar lú na deiseanna atá acu agus daoine ó cheantair iargúlta – amhail na réigiúin is forimeallaí – san áireamh, chun cur ar a gcumas do líon níos mó mic léinn, acadóirí agus taighdeoirí tairbhe a bhaint as dinimic an chomhair chomhtháite maidir leis an ardoideachas agus chun scaipeadh cothrom na tallainne a chur chun cinn.

                              b)

                              Tacú le digiteáil an bhainistithe soghluaisteachta laistigh de chomhpháirtíochtaí iltaobhacha, go háirithe caighdeánú agus digiteáil na bpróiseas gnó le haghaidh comhaontuithe iltaobhacha idirinstitiúideacha a shíniú lena n-áirítear trí thionscnamh an Chárta Mic Léinn Eorpaigh a leathnú.

                              c)

                              Oibriú ar mhaithe le cineálacha cur chuige níos comhleanúnaí le haghaidh na soghluaisteachta foghlama, i gcás inarb iomchuí, i dtéarmaí córais iontrála agus chláraithe, córais ghrádaithe, féilirí acadúla, córais táillí teagaisc, rochtain ar shaoráidí ardoideachais i rith mhíonna an tsamhraidh/na saoire agus úsáid na saoráidí sin.

                  5.

                  Rannchuidiú le tacaíocht airgeadais dhíreach nó indíreach a chothú do chomhar institiúideach trasnáisiúnta níos doimhne san ardoideachas, lena n-áirítear do “Ollscoileanna Eorpacha”

                              a)

                              Tacú le gach cineál institiúide ardoideachais i dtaca lena rannpháirtíocht sa chomhar trasnáisiúnta institiúideach domhain sin, i gcás inarb ábhartha.

                              b)

                              Cultúr a chur chun cinn agus a fhorbairt i measc institiúidí ardoideachais le haghaidh an chomhair thrasnáisiúnta ardcháilíochta trína a áireamh agus a spreagadh i mbeartas náisiúnta agus i socrú tosaíochtaí náisiúnta, i gcás inarb iomchuí.

                              c)

                              Na foinsí cistiúcháin atá ar fáil a shlógadh ar an leibhéal réigiúnach, ar an leibhéal náisiúnta agus ar leibhéal an Aontais (15) agus na córais airgeadais náisiúnta éagsúla á gcur san áireamh chun tacaíocht Erasmus+ a mheaitseáil nó a chomhlánú i gcás inar féidir, arna comhlánú ar bhealach sineirgeach le tacaíocht ó Fís Eorpach, le haghaidh rannpháirtíocht institiúidí ardoideachais in “Ollscoileanna Eorpacha”.

                  6.

                  Bunphrionsabail an neamhspleáchais institiúidigh a chur chun cinn agus a chosaint mar réamhriachtanas chun socruithe rialachais coiteanna a chur ar bun le haghaidh comhar trasnáisiúnta níos doimhne le cur chuige ó bhun aníos. Institiúidí ardoideachais a chumasú chun cinntí neamhspleácha a dhéanamh maidir le rialachas inmheánach agus maidir le cúrsaí airgeadais, foirne agus acadúla, chun an tsaoirse acadúil a chosaint, agus a bheith gníomhach i mbun an fhoireann acadúil agus ionadaithe mac léinn a thabhairt isteach sa chinnteoireacht a bhaineann lena n-institiúid.

                  7.

                  Iontaoibh fhrithpháirteach a láidriú trí dhearbhú cáilíochta seachtrach agus trí chreidiúnú a dhéanamh ar chláir oideachais chomhpháirteacha agus foirmeacha eile tairiscintí oideachais comhpháirteacha arna bhforbairt ag samhlacha comhair thrasnáisiúnta institiúidigh, lena n-áirítear “Ollscoileanna Eorpacha” i gcomhréir leis na Treoirlínte agus Caighdeáin Eorpacha (ESG).

                              a)

                              Druidim a thuilleadh i dtreo dearbhú cáilíochta seachtrach institiúidbhunaithe. D’fhéadfadh sé sin tacú le forbairt fíorchultúir institiúidigh um cháilíocht, as a dtiocfadh cuntasacht níos mó agus comhoiriúnacht mhéadaithe sna córais ar fud na hEorpa, cultúr a chuirfeadh leis na huirlisí agus na creataí atá i bhfeidhm cheana i gcomhthéacs an Limistéir Eorpaigh Oideachais, an Limistéir Eorpaigh Taighde agus an Limistéir Eorpaigh Ardoideachais.

                              b)

                              Féachaint ar an bhféidearthacht féinchreidiúnú clár a cheadú, i gcás inarb ábhartha, bunaithe ar dhearbhú cáilíochta institiúideach chun bonn a chur faoi fhéinfhreagracht na n-institiúidí ardoideachais.

                              c)

                              I dtíortha ina bhfuiltear fós ag brath ar dhearbhú cáilíochta seachtrach clárbhunaithe, féachaint an bhféadfaí an méid seo a leanas a dhéanamh:

                                          i)

                                          cur chun feidhme iomlán an Chur Chuige Eorpaigh um Dhearbhú Cáilíochta Clár Comhpháirteach a chumasú (16);

                                          ii)

                                          a áirithiú gur gníomhaireacht aonair amháin atá cláraithe leis an gClár Eorpach um Dhearbhú Cáilíochta san Ardoideachas (EQAR) (17) a dhéanfaidh an mheastóireacht sheachtrach ar na cláir thrasnáisiúnta chomhpháirteacha agus go nglacfar leis na torthaí go huathoibríoch i ngach córas ardoideachais eile lena mbaineann, gan an méid sin a bheith faoi réir tuilleadh ceanglais náisiúnta; agus

                                          iii)

                                          a áirithiú go leanann athchreidiúnú na gclár comhpháirteach trasnáisiúnta rialacha ESGQA agus an Cur Chuige Eorpach (18).

                  8.

                  Tacú, nuair is iomchuí, le foghlaim fhíorúil chomhoibríoch ardcháilíochta a fhorbairt, i gcomhréir leis an Rialachán maidir le Cosaint Sonraí Ginearálta, mar chuid den teagasc, den fhoghlaim agus den taighde chun comhar trasnáisiúnta cuimsitheach atá dírithe ar mhic léinn a chothú agus a éascú lena gcomhlánófar an idirghníomhaíocht aghaidh ar aghaidh, agus go háirithe chun an méid seo a leanas a dhéanamh:

                              a)

                              Tacú le hinstitiúidí ardoideachais samhlacha foghlama comhoibríocha idirnáisiúnta fíorúla agus ar líne a fhorbairt mar chuid lárnach den fhoghlaim chumaisc, lena n-áirítear é sin a dhéanamh trí thiomantas na gceannairí, pleanáil straitéiseach, seirbhísí láidre idirnáisiúnaithe um oiliúint agus thacaíocht oideolaíochta.

                              b)

                              Tacú le hinstitiúidí ardoideachais luach a shannadh don am a chaitheann acadóirí ar oideolaíochtaí nua nuálacha agus cleachtais taighde nua a fhorbairt tríd an gcomhar trasnáisiúnta, i gcás inarb iomchuí, agus aitheantas a thabhairt don am sin ina measúnuithe gairmréime.

                              c)

                              Tacú le samhlacha comhair institiúidithe, lena n-áirítear “Ollscoileanna Eorpacha” agus iad ag iarraidh saineolas agus acmhainní a chomhthiomsú chun straitéisí digiteacha comhpháirteacha agus bonneagar idir-inoibritheach comhroinnte TF a fhorbairt agus a chur chun feidhme, mar shampla, trí rochtain fhrithpháirteach a thabhairt ar thimpeallachtaí foghlama agus taighde ar líne, ar chórais um bainistíocht foghlama, ar leabharlanna digiteacha nó ardáin ollchúrsaí oscailte ar líne (MOOC), ar sheirbhísí oiliúna agus tacaíochta, ar rochtain shaoráideach ar shonraí inaimsithe, inrochtana, idir-inoibritheacha agus in-athúsáidte (FAIR) agus ar sheirbhísí idir-inoibritheacha.

                              d)

                              Tacú le réitigh foinse oscailte a thástáil agus iad a chur i bhfeidhm ar bhonn píolótach chun dúshláin choiteanna a shárú, agus ar an gcaoi sin rannchuidiú le hidir inoibritheacht, ullmhacht dhigiteach, ceannasacht sonraí agus freagracht na gcóras ardoideachais.

                  9.

                  Tacú le hinstitiúidí ardoideachais gníomhaíochtaí oideachais trasnáisiúnta comhpháirteacha idirdhisciplíneacha ar gach leibhéal a fhorbairt (ar an leibhéal gearr-thimthriallach agus ar leibhéil an Bhaitsiléara, na Máistreachta agus na Dochtúireachta).

                              a)

                              Cineálacha cur chuige trasnáisiúnta dúshlánbhunaithe a chumasú agus a éascú lenar féidir le foghlaimeoirí a bhaineann le disciplíní, cultúir agus tíortha difriúla obair a dhéanamh i gcomhar le taighdeoirí, cuideachtaí, cathracha, réigiúin, eagraíochtaí neamhrialtasacha agus pobail áitiúla chun réitigh chruthaitheacha nuálacha a aimsiú ar dhúshláin dhomhanda chomhroinnte.

                              b)

                              Soláthar deiseanna ardchaighdeáin foghlama ar feadh an tsaoil a chur chun cinn do chách chun uas-sciliú agus athsciliú a éascú, agus aird á díriú ar na réimsí is mó a bhfuil éileamh orthu i margadh an tsaothair, agus ar gcaoi sin rannchuidiú lena bhforbairt phearsanta agus ghairmiúil.

                  10.

                  Institiúidí ardoideachais a spreagadh chun foghlaimeoirí, acadóirí, taighdeoirí agus foirne a chumasú chun páirt níos mó a ghlacadh i rialachas na struchtúr le haghaidh ardoideachais institiúideach um chomhar trasnáisiúnta, agus gnéithe daonlathacha den fhéinrialachas acadúil atá ann cheana á gcur san áireamh, go háirithe:

                              a)

                              Institiúidí ardoideachais a spreagadh bearta a dhéanamh chun go léireoidh a struchtúir rialachais cúlraí na bhfoghlaimeoirí agus na bhfoirne, cúlraí atá ag éirí níos éagsúla i gcónaí, mar aon leis na heispéiris dhifriúla fostaíochta agus oideachais, i gcomhréir le prionsabail an chuimsithe agus an chomhionannais.

                              b)

                              Tacú le forbairt inniúlachta le haghaidh ceannaireacht láidir éifeachtach trína spreagfar comhar trasnáisiúnta iomlánaíoch institiúideach.

                              c)

                              Cothromaíocht inscne a chur chun cinn ar gach leibhéal de na struchtúir rialachais.

                              d)

                              Deiseanna a bhunú don phiarfhoghlaim chun tionscnaimh a chur chun cinn a faoinar féidir le hinstitiúidí ardoideachais eispéiris a chomhroinnt agus a bheith rannpháirteach san fhoghlaim fhrithpháirteach agus sa mhalartú faisnéise, agus chun tacú leis na tionscnaimh sin.

                        Moltar do na Ballstáit an Moladh seo a chur chun feidhme a luaithe is féidir. Iarrtar orthu an Coimisiún a chur ar an eolas faoin [cuir isteach an dáta 12 mhí tar éis don Chomhairle iad a ghlacadh] faoi na bearta comhfhreagracha atá le déanamh ag an leibhéal iomchuí chun tacú le cuspóirí an Mholta seo mar chéimeanna bunriachtanacha chun an Limistéar Eorpach Oideachais a bhaint amach faoi 2025.

         IARRTAR, LEIS SEO, AR AN gCOIMISIÚN

      Agus lánaird á tabhairt ar phrionsabal na coimhdeachta, ar an neamhspleáchas institiúideach agus ar an tsaoirse acadúil, i gcomhréir leis na himthosca náisiúnta, agus i ndlúthchomhar leis na Ballstáit agus leis na geallsealbhóirí ábhartha go léir:

                  11.

                  I gcomhthráth leis an anailís ar staidéir leanúnacha agus le hobair ullmhúcháin eile, tacú leis na Ballstáit agus leis na hinstitiúidí ardoideachais na hionstraimí Eorpacha atá ann cheana a úsáid ar bhonn píolótach ó 2022 amach mar chéim ar aghaidh chun comhar trasnáisiúnta níos doimhne, fadtéarmach agus solúbtha a éascú agus scrúdú a dhéanamh ar an ngá atá le hionstraimí comhair institiúidithe, amhail stádas dlíthiúil féideartha do chomhghuaillíochtaí institiúidí ardoideachais. Maidir leis na hionstraimí sin, a bheidh le húsáid ar bhonn deonach, ba cheart comhroinnt inniúlachtaí agus sonraí agus malartú foirne, agus i gcás inarb iomchuí, cur chun feidhme clár comhpháirteach a éascú leo, agus é d’aidhm céimeanna comhpháirteacha a bhronnadh ar leibhéal na gcomhghuaillíochtaí, lena n-áirítear céim chomhpháirteach bunaithe ar chritéir Eorpacha chomhchruthaithe.
                  Bunaithe ar thorthaí na hoibre ullmhúcháin agus ar thionscadail phíolótacha Erasmus+, tuarascáil a chur faoi bhráid na Comhairle ag gach céim le haghaidh cinneadh breise.

                  12.

                  Iniúchadh a dhéanamh ar na roghanna agus bearta riachtanacha – i ndlúthchomhar leis na Ballstáit, institiúidí ardoideachais, eagraíochtaí mac léinn agus geallsealbhóirí – i dtreo céim chomhpháirteach fhéideartha bunaithe ar chritéir Eorpacha chomhchruthaithe. An chéim Eorpach chomhpháirteach sin, a bheadh le cur ar fáil, ar bhonn deonach, ar an leibhéal náisiúnta, réigiúnach nó institiúideach, bheadh sí ina cruthúnas ar thorthaí foghlama arna mbaint amach mar chuid de chomhar trasnáisiúnta lena rachfaí “i mbun staidéir i gcúpla ceann de thíortha an Aontais” (19), arna tairiscint laistigh de na “Ollscoileanna Eorpacha”. Ba cheart é a bheith éasca í a eisiúint, a stóráil, a chomhroinnt, a fhíorú agus a fhíordheimhniú, agus í a bheith inaitheanta ar fud an Aontais. Tógfaidh sí ar chur chun feidhme ionstraimí Bologna sna Ballstáit agus cuirfidh sí dlús leis an gcur chun feidhme sin.

                              a)

                              Forbairt agus cur chun feidhme na gcritéar Eorpach a dhéanamh ar bhonn píolótach in 2022 faoi Erasmus+, chun lipéad “Céim Eorpach Chomhpháirteach” a bhronnadh. D’eiseofaí an lipéad sin mar theastas a chomhlánódh cáilíochtaí mac léinn a bhaineann céim amach i gcláir chomhpháirteacha arna gcur ar fáil i gcomhthéacs comhar trasnáisiúnta idir roinnt mhaith institiúidí ardoideachais.

                              b)

                              Bunaithe ar thorthaí na hoibre ullmhúcháin sin, tuarascáil a chur faoi bhráid na Comhairle le haghaidh cinneadh breise ag gach céim i dtreo céim chomhpháirteach fhéideartha bunaithe ar chritéir Eorpacha chomhchruthaithe, i gcomhréir le hionstraimí Phróiseas Bologna.

                  13.

                  Forbairt bhreise thionscnamh na nOllscoileanna Eorpacha a shaothrú, agus cur chuige ó bhun aníos á leanúint, tríd an gclár Erasmus+, ar bhonn phríomhthorthaí an athbhreithnithe mheántéarma ar na chéad chomhghuaillíochtaí. Ó 2022 ar aghaidh, cistiú inbhuanaithe a chur ar fáil le haghaidh “Ollscoileanna Eorpacha” rathúla atá ann cheana féin, tar éis glao iomaíoch agus cáilíochtúil ar thograí, agus foráil a dhéanamh maidir le cinn nua a chruthú, bunaithe ar phrionsabail na cothromaíochta geografaí, an chuimsithe, na hardcháilíochta agus na sármhaitheasa. Sineirgí a thástáil leis an gclár Fís Eorpach le haghaidh na gné taighde agus nuálaíochta agus le cláir eile de chuid an Aontais, b’fhéidir, faoi 2024, laistigh de shainchúram a mbonn dlíthiúil. Leas a bhaint as an athbhreithniú meántéarma ar chláir CAI chun féachaint ar bhealaí lena bhféadfaí cuir chuige nuálacha a chumasú maidir le slógadh comhpháirteach níos fearr foinsí cistiúcháin de chuid an Aontais, agus sineirgí féideartha le cistí réigiúnacha agus náisiúnta á saothrú.

                  14.

                  Tacú, i ndlúthchomhar leis na Ballstáit, le leathnú thionscnamh an Chárta Mic Léinn Eorpaigh, go háirithe digitiú próiseas gnó lena mbaineann an-chuid sínitheoirí agus malartuithe sonraí, chun an t-ualach riaracháin a bhaineann le soghluaisteacht agus malartuithe mac léinn agus foirne a bhainistiú atá leabaithe laistigh de chomhpháirtíochtaí trasnáisiúnta na n-institiúidí ardoideachais a laghdú.

                  15.

                  Faoi lár na bliana 2022, treochlár cuimsitheach a chur ar fáil ina léireofar na príomh-gharspriocanna agus na grúpaí saineolaithe lena mbaineann, d’fhonn na hionstraimí nua a chomhdhearadh i gcomhar leis na Ballstáit agus leis na geallsealbhóirí ábhartha. Ba cheart an treochlár sin a thabhairt cothrom le dáta go rialta.

            Iarrtar ar an gCoimisiún anailís agus meastóireacht a dhéanamh ar an dul chun cinn atá déanta i bpleananna gníomhaíochta na mBallstát maidir le cur i bhfeidhm an Mholta seo, agus maidir lena úsáid i gcomhthéacs na hoibre ar chur chun feidhme an chreata straitéisigh um chomhar Eorpach san oideachas agus oiliúint i dtreo Limistéar Eorpach Oideachais a bhaint amach agus thairis sin, trí chreataí Aontais ábhartha um fhaireachán agus thuairisciú atá ann cheana, i gcomhar leis na Ballstáit agus tar éis dul i gcomhairle leis na geallsealbhóirí lena mbaineann, agus iarrtar air tuairisciú don Chomhairle laistigh de 5 bliana ón dáta a ghlactar an Moladh.

         Arna dhéanamh i Lucsamburg, 5 Aibreán 2022.

               Thar ceann na Comhairle

               An tUachtarán

            R. BACHELOT-NARQUIN

         (1)  COM(2020) 625 final.

         (2)  IO C 66, 26.2.2021, lch. 1.

         (3)  IO C 221, 10.6.2021, lch. 14.

         (4)  9138/21.

         (5)  COM(2020) 628 final.

         (6)  Moladh (AE) 2021/2122 ón gComhairle an 26 Samhain 2021 maidir le Comhshocrú um Thaighde agus um Nuálaíocht san Eoraip (IO L 431, 2.12.2021, lch. 1).

         (7)  COM(2020) 274 final.

         (8)  IO C 444, 10.12.2018, lch. 1.

         (9)  P9_TA(2021)0452.

         (10)  Rialachán (CE) Uimh. 1082/2006 ó Pharlaimint na hEorpa agus ón gComhairle an 5 Iúil 2006 maidir le grúpáil Eorpach um chomhar críochach (GECC) (IO L 210, 31.7.2006, lch. 19).

         (11)  Rialachán (CEE) Uimh. 2137/85 ón gComhairle an 25 Iúil 1985 maidir leis an nGrúpáil Eorpach um Leas Eacnamaíoch (GELE) (IO L 199, 31.7.1985, lch. 1).

         (12)  Áirítear i measc ionstraimí Bologna an Córas Eorpach Aistrithe Creidiúna (ECTS), an Forlíonadh Dioplóma, na creataí uileghabhálacha agus náisiúnta um cháilíochtaí (QFanna), na Caighdeáin agus Treoirlínte um Dhearbhú Cáilíochta i Limistéar Eorpach an Ardoideachais (ESGQA), an Cur Chuige Eorpach um dhearbhú cáilíochta clár comhpháirteach, an Clár Eorpach um Dhearbhú Cáilíochta san Ardoideachas (EQAR), an Bunachar Sonraí Thorthaí an Dearbhaithe Cáilíochta Sheachtraigh (DEQAR). Is féidir an Coinbhinsiún maidir le Cáilíochtaí Ardoideachais sa Réigiún Eorpach a Aithint (“Coinbhinsiún Liospóin”) a chur san áireamh freisin.

         (13)  “Gan imeacht ón gcroíphrionsabal gur clár de chéimeanna iomlána atá i gceist agus gan baint de bhonn an chroíphrionsabail sin, d’fhéadfadh micrichreidiúnachtaí cabhrú le deiseanna foghlama a leathnú chun freastal ar fhoghlaimeoirí neamhthraidisiúnta agus ar an éileamh ar scileanna nua i margadh an tsaothair”, Conclúidí ón gComhairle maidir le tionscnamh na nOllscoileanna Eorpacha – An t-ardoideachas, an taighde, an nuálaíocht agus an tsochaí a nascadh: An bealach a réiteach do ghné nua san ardoideachas Eorpach (IO C 221, 10.6.2021, lch. 14).

         (14)  Mar a sainíodh i Moladh ón gComhairle an 26 Samhain 2018 maidir le haitheantas frithpháirteach uathoibríoch a chur chun cinn do cháilíochtaí ardoideachais agus meánoideachais shinsearaigh agus do thorthaí tréimhsí foghlama thar lear (IO C 444, 10.12.2018, lch. 1).

         (15)  Amhail Ciste Forbraíochta Réigiúnaí na hEorpa, Ciste Sóisialta na hEorpa+, an tSaoráid Téarnaimh agus Athléimneachta agus an Ciste InvestEU.

         (16)  Is é is aidhm don chur chuige, a d‘fhormheas airí EHEA i mí na Bealtaine 2015, “bac tábhachtach a chur ar fhorbairt clár comhpháirteach a bhaint trí chaighdeáin a leagan síos do na cláir sin atá bunaithe ar uirlisí comhaontaithe EHEA, gan critéir náisiúnta bhreise a chur i bhfeidhm” (aistriúchán neamhoifigiúil).

         (17)  De réir an Chur Chuige Eorpaigh um dhearbhú cáilíochta clár comhpháirteach, más rud é go bhfuil dearbhú cáilíochta seachtrach ar leibhéal an chláir de dhíth ar roinnt de na hinstitiúidí ardoideachais comhoibritheacha (e.g. tá sé éigeantach clár a chreidiúnú nó meastóireacht a dhéanamh orthu), ba cheart dóibh gníomhaireacht um dhearbhú cáilíochta oiriúnach a roghnú as liosta na ngníomhaireachtaí atá cláraithe le EQAR. Déanfaidh an ghníomhaireacht meastóireacht amháin nó creidiúnú amháin ar an gclár comhpháirteach iomlán. Glacfar leis an toradh i dtíortha uile EHEA agus, ag brath ar an gcreat dlíthiúil náisiúnta, ba cheart go dtiocfadh an cinneadh dearbhaithe cáilíochta seachtrach i bhfeidhm nó go n-aithneofaí é sna tíortha uile ina dtairgtear an clár. Is é EQAR clár oifigiúil na ngníomhaireachtaí náisiúnta um dhearbhú cáilíochta seachtrach a chomhlíonann na gealltanais laistigh de Phróiseas Bologna.

         (18)  Caighdeán ESG 1.10: “Ba cheart dearbhú cáilíochta seachtrach a dhéanamh ar institiúidí i gcomhréir le ESG ar bhonn timthriallach” (aistriúchán neamhoifigiúil). An Chur Chuige Eorpach (9. Tréimhsiúlacht) “Ba cheart an clár comhpháirteach a athbhreithniú go tréimhsiúil gach 6 bliana, ar cheart é a shonrú sa chinneadh foilsithe” (aistriúchán neamhoifigiúil).

         (19)  Conclúidí ón gComhairle Eorpach, an 14 Nollaig 2017 (EUCO 19 Eanáir 2017 REV 1).


title: Moladh ón mBanc Ceannais Eorpach an 5 Aibreán 2022 do Chomhairle an Aontais Eorpaigh maider le hiniúchóirí seachtracha Národná banka Slovenska (ECB/2022/16) 2022/C 160/02

text:
               13.4.2022

               GA

               Iris Oifigiúil an Aontais Eorpaigh

               C 160/9

      MOLADH ÓN mBANC CEANNAIS EORPACH
      an 5 Aibreán 2022
      do Chomhairle an Aontais Eorpaigh maider le hiniúchóirí seachtracha Národná banka Slovenska
      (ECB/2022/16)
      (2022/C 160/02)
      TÁ COMHAIRLE RIALAITHE AN BHAINC CHEANNAIS EORPAIGH,
      Ag féachaint don Chonradh ar Fheidhmiú an Aontais Eorpaigh,
      Ag féachaint do Reacht an Chórais Eorpaigh Banc Ceannais agus an Bhainc Cheannais Eorpaigh, agus go háirithe d’Airteagal 27.1 de,
      De bharr an mhéid seo a leanas:

                  (1)

                  Déanann iniúchóirí seachtracha neamhspleácha atá molta ag Comhairle Rialaithe Bhainc Cheannais Eorpaigh (BCE) agus arna bhformheas ag Comhairle an Aontais Eorpaigh iniúchadh ar chuntais an BCE agus ar chuntais bhainc cheannais náisiúnta na mBallstát a bhfuil an euro mar airgeadra acu.

                  (2)

                  In 2017, bhí Deloitte Audit s.r.o roghnaithe ag Národná banka Slovenska mar iniúchóirí seachtracha do na blianta airgeadais 2017 go dtí 2020, leis an rogha an sainordú a shíneadh go dtí na blianta airgeadais 2021 go dtí 2023 (1).

                  (3)

                  Tháinig deireadh le sainordú Deloitte Audit s.r.o. tar éis an iniúchta don bhliain airgeadais 2020 i gcomhréir le Chinneadh (AE) 2017/1849 ón gComhairle (2), agus shínigh Národná banka Slovenska sainordú Deloitte Audit s.r.o. go dtí bliain airgeadais 2021.

                  (4)

                  Tháinig deireadh le síneadh sainordú Deloitte Audit s.r.o tar éis an iniúchta don bhliain airgeadais 2021 i gcomhréir le Chinneadh ón gComhairle (AE) 2021/1169 (3).

                  (5)

                  Tá sé ar intinn ag Národná banka Slovenska sainordú Deloitte Audit s.r.o. a shíneadh go dtí na blianta airgeadais 2022 agus 2023. Tá an síneadh sin indéanta i gcomhréir leis na socruithe conarthacha idir Národná banka Slovenska agus Deloitte Audit s.r.o.,

            TAR ÉIS AN MOLADH SEO A GHLACADH:
      Moltar go gceapfaí Deloitte Audit s.r.o. mar iniúchóirí seachtracha ar Národná banka Slovenska do na blianta airgeadais 2022 agus 2023.

         Arna dhéanamh in Frankfurt am Main, 5 Aibreán 2022.

               Uachtarán an BCE

            Christine LAGARDE

         (1)  Moladh BCE/2017/27 ón mBanc Ceannais Eorpach an 8 Meán Fómhair do Chomhairle an Aontais Eorpaigh maidir le hiniúchóirí seachtracha Národná banka Slovenska (IO C 310, 19.9.2017, lch. 1).

         (2)  Cinneadh (AE) 2017/1849 ón gComhairle an 10 Deireadh Fómhair 2017 lena leasaítear Cinneadh 1999/70/EC maidir le hiniúchóirí seachtracha na mbanc ceannais náisiúnta, i ndáil le hiniúchóirí seachtracha Národná banka Slovenska (IO L 264, 13.10.2017, lch. 5).

         (3)  Cinneadh (AE) 2021/1169 ón gComhairle an 13 Iúil 2021 lena leasaítear Cinneadh 1999/70/EC maidir le hiniúchóirí seachtracha na mbanc ceannais náisiúnta, i ndáil le hiniúchóirí seachtracha Národná banka Slovenska (IO L 255, 16.07.2021, lch. 1).


title: Moladh ón gComhairle an 19 Aibreán 2022 maidir le nótaí bainc hryvnia a chomhshó in airgeadra Ballstát óstach ar mhaithe leis na daoine easáitithe ón Úcráin 2022/C 166/01

text:
               20.4.2022

               GA

               Iris Oifigiúil an Aontais Eorpaigh

               C 166/1

      MOLADHÓN gCOMHAIRLE
      an 19 Aibreán 2022
      maidir le nótaí bainc hryvnia a chomhshó in airgeadra Ballstát óstach ar mhaithe leis na daoine easáitithe ón Úcráin
      (2022/C 166/01)
      TÁ COMHAIRLE AN AONTAIS EORPAIGH,
      Ag féachaint don Chonradh ar Fheidhmiú an Aontais Eorpaigh, agus go háirithe Airteagal 292, an chéad agus an dara habairt, i gcomhar le hAirteagal 78(2), pointe (c), de,
      Ag féachaint don togra ón gCoimisiún Eorpach,
      De bharr an mhéid seo a leanas:

                  (1)

                  Tháinig breis agus 4 mhilliún duine isteach san Aontas Eorpach laistigh de roinnt seachtainí ó rinne an Rúis ionradh ar an Úcráin. Ní fhacthas a leithéid riamh roimhe seo ó thaobh scála agus luas an teachta isteach.

                  (2)

                  Le Cinneadh Cur Chun Feidhme (AE) 2022/382 ón gComhairle (1), bunaítear gur ann d’insreabhadh ollmhór daoine easáitithe ón Úcráin a fhágáil mar thoradh ar choinbhleacht armtha, agus tugadh cosaint shealadach isteach do dhaoine easáitithe ón Úcráin.

                  (3)

                  Tá riachtanais leachtachta phráinneacha, chun costais fhíor-riachtanacha dá gcuid a chumhdach, ag daoine easáitithe atá faoi chosaint shealadach nó faoi chosaint leormhaith faoin dlí náisiúnta, i gcomhréir le Treoir 2001/55/CE ón gComhairle (2) agus le Cinneadh Cur Chun Feidhme (AE) 2022/382 ón gComhairle. Bhí nótaí bainc hryvnia ag go leor acu ar theacht isteach dóibh, agus bíonn fadhbanna móra acu nótaí bainc sin a chomhshó in airgeadra an Bhallstáit óstaigh.

                  (4)

                  Chuir Banc Náisiúnta na hÚcráine ar fionraí an malartú nótaí bainc hryvnia in airgead tirim eachtrach chun cúlchistí malairte eachtraí na hÚcráine atá teoranta a chosaint.

                  (5)

                  Níl institiúidí creidmheasa sna Ballstáit toilteanach na hoibríochtaí malartaithe airgeadra a dhéanamh i ngeall ar inmhalartacht theoranta na nótaí bainc hryvnia agus i ngeall ar neamhchosaint ar an riosca rátaí malairte.

                  (6)

                  Tá roinnt Ballstát ag féachaint ar scéimeanna náisiúnta a chur ar bun chun tacú le méid teoranta hryvnia a chomhshó in aghaidh an duine easáitithe ar ráta seasta.

                  (7)

                  Ba cheart an comhshó nótaí bainc hryvnia in airgeadra Ballstát óstach a éascú chun tacú le daoine easáitithe ón Úcráin freastal ar a gcuid riachtanas, de mar a thaistealaíonn siad laistigh den Aontas go háirithe.

                  (8)

                  Chuaigh Banc Náisiúnta na hÚcráine i dteagmháil le roinnt Ballstát chun scéimeanna náisiúnta a chur ar bun maidir le nótaí bainc hryvnia a cheannach de réir an ráta malairte oifigiúil.

                  (9)

                  Ba cheart cur chuige comhordaithe a chur chun cinn a mhéid a bhaineann le scéimeanna náisiúnta arna gcur ar bun ag na Ballstáit d’fhonn na coinníollacha céanna a thairiscint do dhaoine easáitithe ón Úcráin nótaí bainc hryvnia a chomhshó in airgeadra an Bhallstáit óstaigh, chun cothrom na Féinne a bhunú maidir leis na hinstitiúidí creidmheasa agus chun iompar amhantrach a bheidh ann amach anseo ar an margadh a sheachaint.

                  (10)

                  I gcomhréir le hAirteagal 3 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach (CAE) agus leis an gConradh ar Fheidhmiú an Aontais Eorpaigh (CFAE), tá fógra tugtha ag Éirinn , le litir an 11 Aibreán 2022, gur mian léi a bheith rannpháirteach i nglacadh agus i gcur i bhfeidhm an Mholta seo.

                  (11)

                  I gcomhréir le hAirteagail 1 agus 2 de Phrótacal Uimh. 22 maidir le seasamh na Danmhairge, atá i gceangal le CAE agus le CFAE, níl an Danmhairg rannpháirteach i nglacadh an Mholta seo agus níl sí faoi cheangal aige nó faoi réir a chur i bhfeidhm,

            AGUS Í AG URRAMÚ INNIÚLACHTAÍ NÁISIÚNTA AGUS Í AG FÉACHAINT DO CHÚINSÍ AGUS CLEACHTAIS NÁISIÚNTA, AG MOLADH:
      CUSPÓIR AGUS RAON FEIDHME

                  1.

                  Is é is aidhm don Mholadh seo éascú a dhéanamh ar an gcomhshó nótaí bainc hryvnia in airgeadra Ballstát óstach ag daoine easáitithe ón Úcráin atá i dteideal cosaint shealadach nó cosaint leormhaith faoin dlí náisiúnta de réir bhrí Airteagal 2 de Chinneadh Cur Chun Feidhme (AE) 2022/382 ón gComhairle.

            PRÍOMH-MHOLADH

                  2.

                  Ba cheart do Bhallstát scéim náisiúnta a bhunú chun comhshó nótaí bainc hryvnia ina airgeadra náisiúnta a éascú, scéimeanna ag a bhfuil na saintréithe seo a leanas:

                              (a)

                              duine easáitithe a chuireann fianaise ar fáil go bhfuil sé i dteideal cosaint shealadach dá bhforáiltear i dTreoir 2001/55/CE nó cosaint leormhaith faoin dlí náisiúnta dá dtagraítear i gCinneadh Cur Chun Feidhme (AE) 2022/382, dá dtagraítear i dTeachtaireacht 2022/C 126 I/01 ón gCoimisiún (3), ba cheart dó a bheith in ann nótaí bainc hryvnia a chomhshó in airgeadra an Bhallstáit óstaigh. I gcás mionaoisigh neamhthionlactha easáitithe, ba cheart don ionadaí dá bhforáiltear in Airteagal 16(1) de Threoir 2001/55/CE comhshó den sórt sin a dhéanamh;

                              (b)

                              ba cheart uasteorainneacha do mhéid hryvnia atá le comhshó in aghaidh an duine easáitithe a bhunú. Agus imthosca náisiúnta á gcur san áireamh, ba cheart na huasteorainneacha sin a bheith ag 10 000 hryvnia in aghaidh an duine easáitihe nó faoina bhun sin;

                              (c)

                              ba cheart an comhshó a cheadú gan mhuirear;

                              (d)

                              is é an ráta malairte oifigiúil arna fhoilsiú ag Banc Náisiúnta na hÚcráine ba cheart a bheith ar an ráta malairte infheidhme;

                              (e)

                              ba cheart fad na scéime náisiúnta a bheith 3 mhí ar a laghad.

            MOLTAÍ BREISE

                  3.

                  D’fhonn rochtain éifeachtach ar an scéim comhshó a ráthú, ba cheart do na Ballstáit a ndícheall a dhéanamh an úsáid is fearr a bhaint as líonra institiúidí creidmheasa atá rannpháirteach sa scéim comhshó chun an scéim sin a chur chun feidhme. D’fhonn a áirithiú go n-urramófar an uasteorainn in aghaidh an duine easáitithe, ba cheart do na Ballstáit breithniú a dhéanamh ar chomhaontú a dhéanamh leis na hinstitiúidí creidmheasa rannpháirteacha maidir le conas céannacht gach duine easáitithe a bhaineann úsáid as an scéim chomhshó a thaifeadadh agus a sheiceáil.

                  4.

                  D’fhonn rialachas fónta airgeadais a ráthú agus i gcás inar gá, ba cheart do na Ballstáit comhaontú a bheartú le Banc Náisiúnta na hÚcráine maidir leis na módúlachtaí chun nótaí bainc hryvnia a mhalartú amach anseo.

         Arna dhéanamh sa Bhruiséil, 19 Aibreán 2022.

               Thar ceann na Comhairle

               An tUachtarán

            J.-Y. LE DRIAN

         (1)  Cinneadh Cur Chun Feidhme (AE) 2022/382 ón gComhairle an 4 Márta 2022 lena mbunaítear gurb ann d’insreabhadh ollmhór daoine easáitithe ón Úcráin de réir bhrí Airteagal 5 de Threoir 2001/55/CE, agus a bhfuil d’éifeacht aige cosaint shealadach a thabhairt isteach (IO L 71, 4.3.2022, lch. 1).

         (2)  Treoir 2001/55/CE ón gComhairle an 20 Iúil 2001 maidir le caighdeáin íosta chun cosaint shealadach a thabhairt i gcás insreabhadh ollmhór daoine easáitithe agus maidir le bearta lena gcuirtear cothromaíocht iarrachtaí chun cinn idir na Ballstáit i dtaca leis na daoine sin a ghlacadh agus le hiarmhairtí an ghlactha sin a iompar (IO L 212, 7.8.2001, lch. 12).

         (3)  Teachtaireacht 2022/C 126 I/01 ón gCoimisiún maidir le treoirlínte oibríochtúla chun Cinneadh Cur Chun Feidhme 2022/382 ón gComhairle a chur chun feidhme, Cinneadh lena mbunaítear gurb ann d’insreabhadh ollmhór daoine easáitithe ón Úcráin de réir bhrí Airteagal 5 de Threoir 2001/55/CE, agus a bhfuil d’éifeacht aige cosaint shealadach a thabhairt isteach (IO C 126 I, 21.3.2022, lch. 1).